text:
سورهنجاي ڤيليهن راي مليسيا تله مڠعمومکن چالون ڤارتي باريسن ناسيونل⹁ محمد شريم محمد زاين سباݢاي اهلي ديون اونداڠن نݢري کاوسن چيني⹁ ڤهڠ سبنتر تدي⹁ برايکوتن ڤيليهن راي کچيل يڠ داداکن باݢي کاوسن ترسبوت.
محمد شريم تله ممڤروليهي ماجوريتي سباڽق 83% دڠن مرايه سباڽق 13٬872 اوندي. کدوا٢ چالون يڠ لاين⹁ تڠکو زاين الهشام بن تڠکو حسين⹁ دان محمد شکري بن محمد راملي ماسيڠ٢ تله منداڤت 1٬222 دان137٬ اوندي.
ڤيليهن راي کچيل اين مروڤاکن ڤيليهن راي کچيل ڤرتام سجاق کريسيس ڤوليتيک 2020⹁ يڠ مڽکسيکن ڤرتوکرن کراجاءن درڤد کراجاءن ڤاکتن هارڤن کڤد کراجاءن ڤريکاتن ناسيونل.
اين جوݢ مروڤاکن ڤيليهن راي کچيل ڤرتام سجاق ڤنولارن ڤندميک کوۏيد-19⹁ دان سݢالا توݢاسن ڤيليهن راي کچيل اين تله دجالنکن مڠايکوت ايس او ڤي ﴾SOP﴿ ڤرينته کاوالن ڤرݢراقن ڤموليهن.
کروسي ديوان اوندڠن نݢري چيني کوسوڠ سوسولن کماتين ڤڽانداڠڽ⹁ ابو بکر هارون⹁ 60⹁ دهوسڤيتل کوالا لومڤور عقيبة سراڠن جنتوڠ ڤد 6 مي لڤس.
ڤد ڤيليهن راي عموم ک-14⹁ ابو بکر يڠ ممڤروليه 10٬027 اوندي⹁ منڠ دڠن ماجوريتي 4٬622 اوندي منوسکن چالون ڤاس⹁ محمد فاضل نور عبدالکريم يڠ ممڤروليه 5٬405 اوندي⹁ دان چالون ڤرتي کعاديلن رعيت محمد غزالي اثنين يڠ منداڤت 1٬065 اوندي.


c: text/html

text:
اتورن کهيدوڤن دنيا ساڠت کومڤليک س دان ديناميک، لدقن ڤروبهن دان کجادين بوليه برلاکو دڠن سکليڤ مات، کادڠ-کالا دلوار جڠکان عقل مأنسي.
اد کالنيا ڤارا رماج مراساکن ديري مريک ترسڤيت ددالم کݢانسان ڤوترن دنيا، ترڤنجارا، تياد کبيبسن، تيدق دفهمي سرتا دکوڠکوڠ کهيدوڤن مريک.
ايکوت هاتي ماتي، ايکوت راس بيناسا، اد يڠ ترکندس عقيبة ݢاݢل مڠاول ايموسي، نفسو دان کهندق، لنتس برتيندق تنڤا برفيکير ڤنجڠ، اخيرڽ ممباوا مريک کڤد کسستن اخلاق دان مورل.
ستله تربابس دان سماکين کتيڠݢالن، مريک منچاري دان برکومڤول سسام راکن٢ سهالوان، دالم منچاري ايدينتيتي ديري مريک برتيندق مڠيکوت رنتق هاتي يڠ موڠکين تله جاوه ترساسر، لنتس ممباوا ديري لبيه جاوه دري کبنرن يڠ ڽات.
سهيڠݢ راماي يڠ مراساکن بهاوا دنيا دان مأنسي دسيکيليليڠ تيدق لاݢي داڤت ممهمي مريک؛ نامون الڤا اونتوق مليهت بهاوا مريکله يڠ ݢاݢل ممهمي رياليتي دنيا دان کهيدوڤن.
جوسترو، انق٢ هاروس دبيمبيڠ سجق کچيل، دبريکن کفهمن تنتڠ اسڤيک سڤيريتوال دان کروهانيان، اݢر داڤت برفيکير دڠن لبيه ماتڠ سرتا تيدق موده ترڤسوڠ درڤد جالن کبنرن.
کهيدوڤن تنڤا اݢام اداله عبارت بلاير دلاوتن لواس تنڤا اره توجو دان ڤرسديان، دباوا اروس اکن هاڽوت، دڤوکول باداي اکن کارم. تنڤا اݢام، مأنسي تيدق اکن ممڤو مڠهاروڠي دان مرنتسي لاوت سامودرا کهيدوڤن اونتوق تيبا ديثيورݢ الله ڤد اخيرڽ.
لنترن لاوتن تيدق ممڤوڽاءي لالوان يڠ تتڤ، تياد ڤاڤن تندا دان مرچو تندا اونتوق منتڤکن اره؛ مک کيت سريڠ مليهتڽ سباݢاي ساتو کوتق ڤاسير باݢي کهيدوڤن کيت. سکاليڤون جک کيت مڠهالا ک اره يڠ ساله، ڤد ساتو ماس کيت تتڤ اکن سمڤأي جوا ک دارتن، نامون حقيقتڽ اياڽ بوکنله ديستيناسيڽ يڠ کيت کهندقي.
جک کيت ماهو ک تانه تيمور، تتاڤي ڤرجالنن کيت مڠهالا ک اوتارا، تيدق موڠکين اکن کيت تيبا دتانه تيمور سهيڠݢالاه کيت منوکر اره دان برلاير ک اره تيمور؛ ايت ڤون جک کيت سمڤت برتوکر اره سبلوم تيباڽ ريبوت يڠ ممباداي ڽاوا ستياڤ انسان ددالم بهترا.
بݢيتو جوݢ دڠن کهيدوڤن مأنسي، اد يڠ جک ترڤسوڠ ارهڽ ڤون ماسيه دأڠݢڤ سباݢاي جالن يڠ بنر سلاݢي تياد بنچان يڠ ملندا؛ مريک هاڽ اکن سدر بهاوا اي جالن يڠ ساله اڤابيلا تله تيبا اخيرڽ ک تمڤت جاوه درڤد اره يڠ دتوجو.
اد يڠ برتواه، مريک سمڤت مليهت دهولو سواسان دارتن سبلوم ملمڤر ساءوه، لنتس ماسيه سمڤت برتوکر اره دان برݢيݢس ک اره يڠ سبنر؛ تتاڤي تيدق سموا انسان برنصيب باءيق سبݢيتو.
اد جوݢ يڠ تيدق ماهو مڠاکو کلمهن ديري، تق تاهو مناري، دکاتاکن لنتاي جوڠکڠ-جوڠکيت؛ سياڠ دان مالم هيدوڤڽ مراچاو، منچاري ساله اورڠ لاين اتس کلمهن ديري سنديري.
موسڠ ترجون، لنتاي ترجوڠکت، تياد ݢوناڽ بردݢيل منݢقکن بنڠ باسه، مڠادو دومبا اونتوق کسناݢن ديري، سمبيل منچاري لنتاي ترجوڠکت. بڠکا ݢاجه بوليهکه دتوتوڤ دڠن ڽيرو؟ جاڠن سوده ترڤروسوق، بارو هندق ممبأيقي لنتاي.
هيدوڤ اين عبارت ڤوترن رود؛ اد ڤاهيت، اد مانيسڽ؛ اد سوسه، اد سنڠڽ؛ اد يڠ دأتس دان اد يڠ دباوه؛ کڤد يڠ برايمان، کڤد الله کيت برسراه.
مأنسي هاروس کوات دان براني مڠاکو کسيلاڤن ديري، برجيوا بسر اونتوق بڠکيت کمبالي دان برڤاته باليق منوجو جالن يڠ لوروس؛ سست دهوجوڠ جالن، باليق ک ڤڠکل جالن؛ نامون ممڤوکه کيت بڠکيت سبلوم ترلمبت؟
اسم رومبيا دبله٢،
بواه سيڤرح دالم راݢ؛
دنيا ايکوت فرمان الله،
اخيرة جوݢ منداڤت شرݢ.

robotstxt: allowed

filter: keep


text:
Baca versi Rumi di sini.
امنو منولق شور يڠ دڤرتوا ديوان نݢارا⹁ رئيس يتيم سوڤاي کراجاءن منچدڠکن سکالي لاݢي کڤد يڠ دڤرتوان اݢيڠاونتوق ملقسانکن ضرورة.
سأورڠ اڠݢوتامجليس ترتيڠݢي امنو يڠ اڠݢن نامڽ دسيارکن برکات⹁ اوسها منداڤتکن ڤڠايشتيهرن ضرورة سکالي لاݢي اداله تيدق سلارس دڠن ڤنديرين ڤرتي ايت.
“تيندقن سڤيکر ديوان نݢارا رئيس يتيم يڠ ممينت کراجاءن منروسکن چدڠن ضرورة اداله ساتو تيندقکن يڠ تيدق ممنتيڠکن رعيت.
“مجليس ترتيڠݢي تݢس اونتوق منولق مان٢ تيندقن يڠ اکن منججسکن کسلامتن رعيت دان ڤاتوه کڤد تيته دولي يڠ ماها موليا⹁” کات ڤميمڤين برکناءن.
سمالم⹁ رئيس دالم ساتو لاڤورن يڠ دسيارکن اوتوسن مليسيا مىڠىشورکن اݢر ڤلقساناءن ضرورة دکاوسن ترليبت کيس کوۏيد-19 دچدڠکن سکالي لاݢي کڤد يڠ دڤرتوان اݢوڠ⹁ السلطان عبد الله سلطان احمد شاه.
رئيس برکات⹁ ساڠت مدتحق اونتوق رعيت مڠهورماتي کڤوتوسن سري ڤادوک يڠ منولق چدڠن ترسبوت تتاڤي ڤنتيڠ جوݢ اونتوق مڠاسيڠکن انتارا ايسو کصيحتن دان ڤوليتيک.
“دڠن کأداءن ڤاندميک کوۏيد-19 يڠ منيڠکت سرت سيتواسي ايکونومي رعيت يڠ ترهيمڤيت⹁ امت واجر کيراڽ ڤيههق برکواس مڽمبه جلسکن کڤد سري ڤادوک سکالي لاݢي اݢر منريما اڤ٢ فکت تامبهن درڤد ڤيهق برکواس.
“رعيت هاروس مڠهورماتي تيته سري ڤادوک تيمڤوه هاري⹁ باݢايمانڤون کهندق ڤرکارا 40 ايت ڤرلو دڤاتوهي والاوڤون برشرات. موݢ لڠکه٢ واجر کراجاءن دالم کونتيکس ڤنتدبيرن ضرورة تيدق دسالهءرتيکن⹁” کاتڽ کڤد اوتوسن مليسيا سمالم.
ڤرکارا 40 ڤرلمباݢاءن ڤرسکوتوان مڽاتکن بهاوا يڠ دڤرتوان اݢوڠ مستي برتيندق اتس نصيحت کابينيت کچوالي جيک دڤراونتوقکن اوليه ڤرلمباݢاءن.
رئيس مڠاتکن ڤرکارا ايت جلس دان تيدق ممرلوکن “اينتڤريتادي يڠ بوکن٢”.
باݢايمانڤون ڤڠکريتيک برکات ڤرکارا 40 ڤرلمباݢاءن ڤرسکوتوان هاروس دباچ برسام دڠن ڤرکارا 150﴿1﴾ يڠ مڠاتکن اݢيڠ هاروس برڤواس هاتي بهاوا اد کڤرلوان اونتوق ممينت ضرورة.
سمالم ڤريسيدن امنو⹁ زاهيد حميدي دالم ساتو کڽاتاءن برکات “امنو تيدق اکن تراݢق-اݢق اونتوق مڠامبيل تيندقن تݢس اونتوق منجاݢ کدولتن راج٢ ملايو دان کڤنتيڠن رعيت.”
دتاڽ اڤاکه ‘تيندقن’ برکناءن⹁ سومبر ترسبوت منجاوب: “اد باڽق option ﴿ڤيليهن﴾ کالاو کراجاءن تيدق منجونجوڠ تيته دولي يڠ ماها موليا”.
امنو سبلوم اين ممڤرتيمبڠکن اونتوق مناريق سوکوڠن کڤد کراجاءن ڤريکاتان ناسيونل سوسولن هوبوڠن يڠ تݢڠ دالم ݢابوڠن ايت.
ميڠݢو لالو⹁ ڤردان منتري محى الدين ياسين مڠادڤ يڠ دڤرتوان اݢوڠ باݢي ممينت ضرورة دأيشتيهرکن⹁ يڠ دکاتکن باݢي مناڠاني وابق کوۏيد-19.
باݢايمانڤون⹁ ڤمبڠکڠ برڤنداڤت لڠکه ايت برتوجوان مڠايلقکن کراجاءن تيوس دالم اوندي بلانجاوان يڠ اکن دبنتڠکن دڤرليمن بولن دڤن.
ڤد ماس اين محى الدين ممڤوڽاءي ماجوريتي تيڤيس دديوان رعيت دان سکيراڽ تىواس دالم اوندين بلانجاوان⹁ ڤرکارا ايت بوليه مڽببکن کراجاءن تومبڠ دان ڤيليهن راي مڠجوت دأداکن.
ستياءوسها اݢوڠ باريسن ناسيونل⹁ انوار موسا سبلوم اين ممبري بايڠن بهاوا ضرورة اداله جالن ترباءيق اونتوق مڠايلقکن ڤيليهن راي عموم کتيک وابق کوۏيد-19 سدڠ ملاندا نݢارا.
Like this:
Like Loading...


text:
سکوله سڤاتوتڽ منجادي ميدن اونتوق منديديق جينراسي ڤلاڤيس يڠ اکن مننتوکن نصيب نݢارا دماس هادڤن.
نامون کجاياءن اکادميک سمات-مات تيدق اکن منجامين سساورڠ ڤلاجر منجادي رعيت يڠ برتڠݢوڠجواب دان ستيا کڤد نݢارا جک صفة ڤاتريوتيسمى ݢاݢل دتانم دجيوا مريک.
ݢمبر دأتس دأمبيل ڤد هاري سبتو کتيک ساي دالم ڤرجالنن ڤولڠ سلڤس مڠيکوتي سبواه کلس دباتو کيۏس. دالم کأداءن کريتا برݢرق دڠن اݢق لاجو⹁ ساي ترڤندڠ لوکيسن مورل ترسبوت⹁ لنتس ساي تروس کلوارکن تيليفون بيمبيت ساي باݢي مڠمبيل ݢمبر دأتس.
اوليه کران سکوله جنيس کبڠساءن اين ترلتق دنݢري سلاڠور⹁ ساي کيرا بنديرا ڤد لوکيسن مورل ترسبوت اداله لوکيسن بنديرا نݢري سلاڠور.
نامون سجق بيلا بنديرا نݢري سلاڠور ممڤوڽاءي بينتڠ ڤچه انم؟ کالاو بوکن بنديرا نݢري سلاڠور⹁ بنديرا اڤ يڠ دلوکيس ڤد مورل ترسبوت؟
سموا ڤيهق مستي سدر بهاوا بنديرا نݢري اداله لامبڠ نݢري دان بوکنڽ ڤرکارا ريميه يڠ بوليه دڤندڠ ريڠن.
ساي امت ترکيلن والاوڤون جک ڤرکارا اين مروڤاکن ساتو لاݢي کسيلاڤن ڤد بنديرا يڠ تيدق دسڠاجکن کران اي برلاکو ڤد مورل سکوله يڠ سڤاتوتڽ منديديق موريد-موريد اونتوق مڠنل جاتي ديري نݢارا بڠسا ترماسوق بنديرا نݢري يڠ منجادي سيمبول ايدينتيتي نݢري.
اونتوق ريکود⹁ بنديرا نݢري سلاڠور دريکابنتوق سماس ڤمرينتاهن المرحوم سلطان عبدالصمد ابن المرحوم راج عبدالله⹁ دمان:
• ورنا ميره ايايت ورنا يڠ ساڠت سيمبوليق ددالم بوديا ملايو⹁ ملامبڠکن کبرانيان⹁ کڤاهلاونن دان کستياءن.
• ورنا کونيڠ ايايت ورنا دراج ملامبڠکن اينستيتوسي دراج يڠ تلهڤون وجود سجق تاهون ١٧٥٣ لاݢي.
• ورنا ڤوتيه ڤولا ملامبڠکن کسوچين.
• بينتڠ ڤچه ليما ملامبڠکن اݢام اسلام⹁ دان سچارا خصوصڽ ستياڤ مات ڤد بينتڠ ترسبوت ملامبڠکن ليما روکون اسلام ايايت مڠوچڤ دوا کلمة شهادة⹁ صلاة ليما وقتو سهاري سمالم⹁ مڠلوارکن زکاة⹁ برڤواسا دبولن رمضان دان مڠرجکن حاج د بيت الله.
ڤد ڤنداڠن ساي⹁ ڤيهق ڤينتادبيران سکوله هاروسله مڠمبيل تيندقن سݢرا اونتوق ممبتولکن ݢمبر ڤد مورل ترسبوت سرتا مموهون کامڤونن درڤد دولي يڠ مها مليا سلطان سلاڠور⹁ سلطان شرافو الدين إدريس شاه الهاج ابن المرحوم سلطان صلاح الدين عبدالعزيز شاه الهاج دان سلوروه رعيت سلاڠور داتس کسيلاڤن اين.


text:
ڤڽونتيڠ بوکو Rebirth: Reformasi, Resistance, and Hope in New Malaysia يڠ ݢمبر کوليت بوکوڽ ددعوا مڠهينا جات نݢارا دکسن تله ملاريکن ديري کلوار نݢارا.
ڤڠاره جابتن سياستن جنايه بوکيت امان داتوق هوذير محمد برکات للاکي يڠ مروڤاکن ورݢ تمڤتن ايت دداڤتي تله کلوار نݢارا سجق 21 جانواري لالو⹁ حاصيل سيمقکن ترهادڤ دوکومن ڤرجالننڽ.
“دي ﴿ڤڽونتيڠ بوکو ترسبوت﴾ تله کلوار مليسيا⹁ نامون کامي تيدق داڤت ممستيکن کبراداءن سوسڤک سرتا لوکاسيڽ. ڤيهق جابتن سياستن جنايه تله مڽنارايکنڽ سباݢاي اورڠ يڠ دکهندقي دان اکن دتڠکڤ سلڤس دکسن⹁“ کاتڽ کڤد برنام هاري اين. هوذير برکات⹁ ڤيهقڽ جوݢ اکن بکرجاسام دڠن ڤيهق برکواس اينترڤول دان اکن مڠلوارکن نوتيس ميره سکيراڽ سوسڤک دکسن دمان٢ نݢارا.
کاتڽ ستاکت اين ڤوليس تله مراکام کتراڠن لاڤن درڤد 28 ڤنوليس يڠ مڽومبڠ ارتيکل اونتوق بوکو ايت⹁ مانکالا باکيڽ سداڠ دکسن.
“جابتن سياستن جنايه جوݢ اکن ممينتا بنتوان چاوڠن خاص سکيراڽ ارتيکل يڠ دسومبڠکن 28 ڤنوليس بوکو ايت ممڤوڽاءي عنصور٢ انچمن کسلامتن دان سباݢايڽ⹁“ کاتڽ سمبيل ممعلومکن سباڽق 203 لاڤورن ڤوليس دتريما برهوبوڠ کيس ايت دسلوروه نݢارا.
سياستن کيس ايت دلاکوکن مڠيکوت سيکشن 5 اکتا لامبڠ دان نام 2016⹁ سيکشن 4﴿1﴾ اکتا هاسوتن 1948 دان سيکشن 8﴿1﴾ ميسين چيتق دان ڤنربيتن 1984 سرتا سيکشن 233 اکتا کومونيکاسي دان مولتيميدي 1998.
بوکو Rebirth: Reformasi, Resistance, and Hope in New Malaysia يڠ دسونتيڠ ڤنوليس⹁ کيان ووڠ ايت ممڤاميرکن سبواه لوݢو ميريڤ جات نݢارا منداڤت ڤرهاتين کران مڠݢوناکن ݢمبر يڠ دکاتاکن مڠهينا جات نݢارا.
ڤرکارا برکناءن منيمبولکن ڤلباݢاي ريءاکسي سلڤس اي ترسبار دان تولر دميديا سوسيال مڽببکن ڤلباݢاي ڤيهق ترماسوق ڤرتوبوهن بوکن کراجاءن سرتا ڤرتي ڤوليتيک ممبوات لاڤورن ڤوليس دان مڠݢسا تيندقن تݢس دکناکن ترهادڤ ڤيهق تربابيت.


text:
تنڤا مڠيرا لاتر بلاکڠ اندا. سيستم اين دريکا اونتوق دݢوناکن دڠن موده. انتارا موک يڠ مناريق دان ترسوسون. دڠن ببراڤ ڤندداهن دان ڤندوان مينيم، اندا بوليه مڠواساءي دڠن چڤت.
هاڽ ممرلوکن ڤلاير ويب دان سمبوڠن اينترنيت اونتوق اندا مولا مڠݢوناکن سيستم اين. اندا بوليه مڠاک سايس System UrusNiaga د مان سهاج دان بروڤرسي د مان جوا، تنڤا ڤرلو مماسڠ اڤليکسي لاين ڤد ستياڤ ڤرانتي يڠ دݢوناکن.
دوکومن جوالن بوليه دحاصيلکن دان داوروس دڠن چڤت دان موده، برمولا دري ڤسانن جوالن، سبوت هرݢ، ينۏويس، رسيت بايرن دان ڤسانن ڤڠهانترن. سݢالا-ݢالنيا دأتور دڠن تراتور دان کمس.
سام اد اندا ممڤوڽاءي ڤرودوق فيزيکل، ديݢيتل اتاو ڤرخدمتن، اندا بوليه مڠوروسکن معلومت ڤرودوق دڠن موده، ايميج، هرݢ دان بوليه دسوسون مڠيکوت کومڤولن.
تيدق اد ايسو جک اندا ممڤوڽاءي لبيه درڤد ساتو شريکت اتاو انتيتي ڤرنياݢان. بوليه دݢوناکن اونتوق ڤلباݢاي شريکت يڠ بوليه دڤيسهکن ستياڤ ڤرنياݢان دالم ساتو اکاءون.
بوليه دأکسس اوليه بربيلڠ ڤڠݢونا ڤد ماس يڠ سام، باݢي منجالنکن اوڤراسي جوالن اتاو مڠوروس توݢس يڠ لاين برݢنتوڠ کڤد ڤرانن يڠ دبريکن. ڤرانن ڤڠݢونا بوليه دبوات سچارا ديناميک دان دتنتوکن برداسرکن کڤرلوان اندا.
مڠوروسکن چوتي ڤکرجا دڠن مڽدياکن بيلڠن هاري يڠ لايق اونتوق د موهون دان منريما اتاو منولق ڤرموهونن چوتي.
هانتر سبارڠ اي-ميل ملالوءي سيستم، سام اد مڠهانتر ينۏويس، سبوت هرݢ اتاو ميسيج کڤد ڤلڠݢن مڠݢوناکن دوماءين اي-ميل ڤيليهن اندا.
ڤسانن ڤمبلين بوليه دکلوارکن کڤد ڤمبکل اڤابيلا اندا ايڠين ممبلي بکلن، ڤرخدمتن اتاو بارڠن. کسموا ڤمبلين بوليه دايکسڤورت ک ڤربلنجأن دڠن موده.
ستياڤ ڤرودوق بوليه دتتڤکن اونتوق داوروسکن اوليه ڤڠوروسن ستوق. اندا بوليه منمبه دان ممنتاو کوانتيتي ستوق، موجودکن کود بر اتاو مننتوکن سکو ڤيليهن اندا.
سام اد ڤلڠݢن اداله شريکت اتاو اينديۏيدو. داتا ڤنتيڠ بوليه دسيمڤن سڤرتي نام، ايميج، تاريخ لاهير، تيليفون، اي-ميل دان علامت سورت مڽورات باݢي توجوان جوالن دان ڤروموسي.
مڠوروسکن معلومت ڤکرجا اندا سڤرتي داتا ڤريبادي، تاريخ ڤڠامبيلن بکرجا دان معلومت لاين يڠ بوليه دتمبه سچارا ديناميک برݢنتوڠ کڤد کڤرلوان اندا.
دريکا سباݢاي کݢونأن عموم يڠ بوليه ممنوهي جنيس ڤرنياݢان سڤرتي ريستورن، رونچيت اتاو جوالن توناي برݢنتوڠ کڤد کڤرلوان اندا. دڠن مڠݢوناکن ڤينچيتق ترمال دان لاچي توناي ترڤيليه، اندا بوليه مڠنداليکن کداي اندا د مان-مان سهاج.
مڽدياکن ڤلاڤورن کومڤريهنسيف اونتوق جوالن، ڤمبايرن، ستوق، ڤرودوق، ڤمبلين، ڤربلنجأن، ريڠکسن چوکاي ݢست، کاونتوڠن دان کروݢيان، اکاءون لوڤوت دان ڤڽاتا ڤلڠݢن
اندا بوليه مڽيمڤن سموا ڤربلنجأن اندا دڠن مموات ناءيق ايميج رسيت اتاو مڠيمڤورت ريکود دري مودول لاين دڠن هاڽ ساتو کليک.
هرݢ ڤرودوق بوليه دتتڤکن لبيه درڤد ساتو برݢنتوڠ ڤد کڤرلوان اندا. ساڠت ممبنتو اڤابيلا اندا ڤرلو ممبري هرݢ يڠ بربيذا اونتوق ڤلڠݢن اتاو کومڤولن ڤلڠݢن يڠ برلاينن.
سام سڤرتي ڤلڠݢن، ڤمبکل بوليه دتعريفکن سباݢاي ۏيندور، شريکت، اورڠ اتاو انتيتي يڠ دکاتݢوريکن سباݢاي ڤمبکل.
مڠوروسکن ݢاجي ڤکرجا دان اوڤه ڤکرجا اندا، سومبڠن دان کڤرلوان لاين يڠ برکاءيتن دڠن ڤراتورن ماجيکن. جان ڤڽاتا ݢاجي ڤکرجا يڠ بوليه دموات تورون اتاو د اي-ميل سچارا تروس کمودين.
اندا بوليه مڠوبه ريک بنتوق دوکومن جوالن دڠن ممڤوڽاءي سديکيت ڤڠتاهوان تنتڠ سکريڤ ويب دان ممبوات کندوڠن يڠ تله دتتڤکن سڤرتي اي-ميل دان لاين-لاين يڠ برکاءيتن.
دلڠکڤي دڠن چيري-چيري تمبهن سڤرتي ينۏويس برولڠ، مات واڠ ڤلباݢاي، مودول چوکاي سڤرتي ݢست، ڤڠسنن ڤوس، تنداتاڠن ديݢيتل، چوڤ ديݢيتل شريکت، ڤڠيريم سمتڤ، ميدن ترسواي، بچکوڤ / ريستوري دان لوݢ اکتيۏيتي
منچاري ۏرسي تنڤا تالين System UrusNiaga؟ کليک د سيني اونتوق انترڤريسي


text:
ماجوريتي مجليس کرجا ترتيڠݢي امنو تله برستوجو اونتوق مناريق سمولا سوکوڠن ترهادڤ کراجاءن ڤرايکتن ناسيونل (ڤ.ن.) سبلوم 1 اوݢوس.
ممتيق لاڤورن فري مليسيا تودي⹁ سأورڠ اهلي مجليس کرجا ترتيڠݢي امنو برکات بهاوا مريک دڤڠݢيل ڤريسيدن ڤرتي⹁ احمد زاهد حميدي سچارا برڤريڠکت باݢي منداتکن ڤرستوجوان.
“کڤوتوسن (اونتوق مناريق سوکوڠن) اين توروت اکن مڽکت ڤرنچڠن کومڤولن (منتري لوار نݢري) هيشم الدين حسين ⹁ يڠ ماهوکن امنو اونتوق ککل ددالم ڤ.ن. اونتوق بلياو دلنتيق سباݢاي تيمبلن ڤردان منتري⹁” کات اهلي ترسبوت يڠ اڠݢن ناماڽ ددده.
بريتا ترسبوت تيبا کورڠ سجم سلڤس اهلي ڤرليمن ڤادڠ رڠس⹁ نصري عزيز⹁ يڠ مڠاکوءي ديري ممولاکن ڤيتيشن ممبلاکڠي هيشم الدين سباݢاي واکيل باريسن ناسيونل کأݢوڠ⹁ ملاکوکن تيندقن ڤوسيڠن يو دان مڽاتاکن سوکوڠن ترهادڤ محي الدين سرتا کراجاءن ڤ.ن.
اهلي م.ک.ت. ترسبوت مڠاتاکن بهاوا هاڽ ببراڤ اهلي م.ک.ت. سهال يڠ بلوم دڤڠݢيل کڤيمڤينن امنو⹁ تراوتاماڽ منتري٢ کراجاءن.
“امنو ڤرلو ممبوات کڤوتوسن سݢرا کران سيتواسي نݢارا سماکين تروق. اڤاته لاݢي امنو تله منتڤکن جڠک ماس 14 هاري. تيمڤوه ترسبوت همڤير تامت.”
سبلوم اوسها ترسبوت دتنداتاڠني ستياڤ اهلي م.ک.ت.⹁ کاتاڽ⹁ زاهد تله منجلسکن کواجرن کڤيمڤينن دالم کڤوتوسن ايت⹁ دان مڽبوت اڤ يڠ برلاکو کتيک مڠادڤ دولي يڠ مها موليا يڠ دڤرتوان اݢوڠ بولن لڤس.
اهلي م.ک.ت. ترسبوت توروت مڽاتاکن بهاوا ڤريسيدن ڤرتي تيدق ڤرلو ڤرستوجوان سموا اهلي ڤرليمن امنو⹁ کران مريک ترايکت ڤد کڤوتوسن م.ک.ت.
بلياو مڠاولڠي بهاوا مشوارت اݢوڠ تاهونن امنو ڤد بولن مچ لالو تله ممبري مندت کڤد زاهد اونتوق ممبينچڠ دڠن م.ک.ت. دالم مميليه تاريخ يڠ سسواي اونتوق مناريق سمولا سوکوڠن ايت.
“امنو تيدق ماهو تروس ترايکت دڠن کݢاݢلن ڤردان منتري کلاڤن دان کراجاءن ڤ.ن. دالم مڠاوروس نݢارا.
“مليسيا کيني سدڠ مڠهادڤي ساتو کريسيس کيقينن ڤد تاهڤ مکسيموم.”


text:
تيمبالن کتوا ڤوليس نݢارا⹁ اکريل ساني عبد الله ساني دلنتيق سباݢاي کتوا ڤوليس نݢارا يڠ بهارو⹁ برقوات کواس ثلاث دڤن ياءيت 4 مي 2021.
ڤݢاواي کانن ڤوليس ايت منريما سورت ڤلنتيقن سباݢاي کتوا ڤوليس نݢارا درڤد منتري دالم نݢري⹁ حمزة زين الدين⹁ هاري اين.
ڤلنتيقن اکريل ساني سباݢاي کتوا ڤوليس نݢارا ک-13 اداله باݢي مڠݢنتيکن عبد الحميد بادور يڠ تامت کونترک ڤد 3 مي اين. بلياو ممݢڠ جاون ايت سجق 4 مي 2019.
حمزة ڤد سيدڠ ميديا سلڤس مڽرهکن سورت ڤلنتيقن کڤد اکريل ساني دکوالا لومڤور هاري اين برکات ڤلنتيقن ايت تله منداڤت ڤرکنن يڠ دڤرتوان اݢوڠ السلطان عبد الله رعاية الدين المسطفى بلله شاه.
اي جوݢ سوسولن سلڤس منريما نصيحت ڤردان منتري محي الدين ياسين اتس ڤراکوان سوروهنجاي ڤاسوقن ڤوليس (س.ڤ.ڤ.).
“ساي نق معلومکن ستله ڤروسيس دلاکوکن س.ڤ.ڤ. دان دڤرستوجوءي اوليه سموا اهلي سوروهنجاي.
“سموا ستوجو اکريل ساني دأڠکت سباݢاي کتوا ڤوليس نݢارا يڠ بارو ترماسوق عبد الحميد بادور⹁” کاتاڽ.
حمزة جوݢ مڠعمومکن ڤلنتيقن اکريل ساني اداله سهيڠݢ 3 اوکتوبر 2021 ياءيت سهيڠ تيمڤوه ڤرخيدمتنڽ دالم ڤوليس تامت.
اکريل ساني يڠ دلاهيرکن ڤد 3 اوکتوبر 1961 دڤتاليڠ جاي⹁ سلاڠور ايت برکلولوسن سرجان ساءينس (ڤڠاوروسن) دري اونيۏرسيتي اوتارا مليسيا دان مڽرتاءي ڤوليس دراج مليسيا ڤد 2 فيبرواري 1986 سباݢاي کاديت اسيستن سوڤراينتيندن ڤوليس (ا.س.ڤ.).
دي تله ممݢڠ ڤلباݢاي جاوتن دڤريڠکت داءيره⹁ نݢري دان ايبو ڤجابت بوکيت امن سڤنجڠ ڤرخيدمتن دالم ڤاسوقن براونيفورم ايت.
انتارا جاوتن يڠ ڤرنه دسندڠڽ اداله ڤسوروهجاي ڤوليس ساراوق⹁ کتوا ڤوليس ڤرق⹁ ڤڠاره جابتن ڤنچݢهن جنايه دان کسلامتن کومونيتي⹁ ڤڠاره جابتن سياستن جنايه کومرسيل سرتا ڤڠاره جابتن سومبر ستراتىݢيک دان تيکنولوݢي.


text:
ڤردان منتري تن سري محي الدين يسٓ مڠومومکن بهاوا ڤرلقسنأن ڤرينته کاولن ڤرݢرقن تله دلنجوتکن سلاما ١٤ هاري لاݢي ﴿٢ ميڠݢو﴾ سهيڠݢ ٢٨ هاريبولن اڤريل ٢٠٢٠.
سيلا باچ: تيک س ڤروتوسن خاص ڤي عيم مڠناءي کوۏيد-١٩ ﴿١٠/٠٤/٢٠﴾
کڤوتوسن اين دبوات سلارس دڠن نصيحت ڤرتوبوهن کصيحتن سدونيا يڠ مڠشورکن اݢر سݢالا کاولن ڤرݢرقن د سلوروه دنيا دتروسکن دان تيدق دهنتيکن اونتوق ممبندوڠ وابق کوۏيد-١٩.
سيسي ڤرسکولهن د سلوروه نݢارا توروت د تڠݢوهکن سهيڠݢ کادأن کمبالي ڤوليه سڤنوهڽ، دان تن سري محي الدين تله ممينتا کمنترين ڤنديديقن اݢر ملقساناکن اينسياتيف ڤمبلاجرن دري رومه ليارنيڠ سڤنجڠ تيمڤوه کاولن ڤرݢرقن اين.
بلياو توروت مڠوچڤکن ريبوان تريما کاسيه کڤد ڤتوݢس باريسن هادڤن يڠ برخدمت د دالم ڤرخدمتن کصيحتن، کسلامتن، سرتا کباجيکن.
بلياو مڠيڠتکن بهاوا رعيت هاروس بياسا دڠن کبياساان بهارو، د مان کيت ڤرلو ممبياساکن عمالن ڤرکارا٢ يڠ بهارو اونتوق مڠاول ڤنولارن وابق اين، ترماسوق تيدق برجابت تاڠن يڠ تله دݢنتيکن دڠن عشارت توندوق سهاج.
ببراڤ سيکتور٢ ايکونومي ترڤيليه جوݢ اکن دبوک سمولا سچارا برڤريڠکت، تتاڤي ترداڤت ݢاريس ڤندوان کتات يڠ هاروس دڤاتوهي؛ دان کبنرن اکن دتاريک باليق جک شريکت ݢاݢل مماتوهي ارهن کراجأن.
تن سري محي الدين جوݢ مڠيڠتکن سلوروه رعيت مليسيا اونتوق منجاݢ کصيحتن ديري سرتا اهلي کلوارݢ، دان مڠيڠتکن سموا اونتوق تروس بروسها دالم مڠاول ڤنولارن کوۏيد-١٩، بردعا دان برسراه کڤد الله سبحان وتعالى سنتياس.


text:
امنو مڽوکوڠ ڤنوه کدوا-دوا کڽاتاءن ميديا استان نݢارا دان ڤڽيمڤن موهور بسر راج٢ ملايو يڠ منظاهيرکن ڤنديرين سري ڤدوک بݢيندا يڠ دڤرتوان اݢوڠ دان راج٢ ڤمرينته يڠ منيتهکن اݢر ڤرليمن سݢرا برسيدڠ.
ڤريسيدنڽ⹁ داتوء سري دوکتور فلسفه احمد زاهد حميدي برکات⹁ سباݢايمان يڠ تله دڤرسمڤهکن کڤد يڠ دڤرتوان اݢوڠ⹁ امو برڤنديرين ڤرليمن امت مستحق اونتوق دأداکن باݢي سݢرا ممباوا ڤلباݢاي تونتوتن دان هارڤن رعيت يڠ سدڠ کسمڤيتن دالم مندڤني ڤندميک کوۏيد-19 دسمڤيڠ ممستيکن وجود اکاءونتابيليتي دالم اوروسن ڤنتدبيرن کراجاءن.
“جوسترو⹁ تيدق ڤرلوله بردولق-داليق لاݢي ايستيله ‘سچڤت موڠکين’ دان ‘سݢرا’ يڠ دݢوناکن ددالم کدوا-دوا کڽاتاءن ميديا ڤريحال سيدڠ ڤرليمن⹁ يڠ حقيقتڽ منظاهيرکن کسڤاکتن سري ڤدوک بݢيندا يڠ دڤرتوان اݢوڠ دان دولي٢ يڠ مها موليا راج٢ ڤمرينته.
“امنو برڤنديرين تݢس اونتوق مندسق کراجاءن مڠهورماتي تيته يڠ دڤرتوان اݢوڠ دان راج٢ ڤمرينته اݢر ممڠݢيل سيدڠ ڤرليمن دالم تيمڤوه 14 هاري درڤد تريخ کڽاتاءن اين.
“کݢاݢلن کراجاءن ملقساناکن تيته ترسبوت دأڠݢڤ ساتو بنتوق ڤندرهاکاءن دان تيدق مڠهورماتي اينستيتوسي راج٢ ڤمرينته⹁” کاتاڽ دالم کڽاتاءن ميديا⹁ هاري اين.
اوجرڽ لاݢي⹁ سباݢاي سبواه ڤرتي يڠ دأسسکن اتس توجوان ممليهارا دان ممبيلا اينستيتوسي راج٢ ملايو سباݢايمان ترمکتوب دالم فصل 3 ڤرلمباݢاءن امنو⹁ ساتو مشوارت خاص مجليس کرجا ترتيڠݢي اکن دأداکن باݢي ممعتمدکن تيندقن سلانجوتڽ.


text:
ڤلڠݢن کامي ترديري درڤد ڤرنياݢان يڠ مواکيلي يڠ ترباءيق دان ڤاليڠ چمرلڠ دالم ايندوستري مريک. سام اد يڠ امت دڤرلوکن دالم ڤرچيتقن، ڤرخدمتن، ڤمباڠونن ڤرايسين، رونچيت، ريستورن، ڤرچوتين، بوتيق اتاو يڠ دکنلي دالم ايندوستري عموم. System UrusNiaga مڽدياکن ڤڽلساين ترباءيق دڠن برتيندق سباݢاي راکن نياݢ سبنر کڤد ڤلڠݢن کامي.
الحمدلله، سوده 3 تاهون ساي مڠڬوناكن System UrusNiaga اونتوق كڬونأن د ڤجابت دان ساي ساڠت برڤواس هاتي دڠن سيستم اين. سموا ريكود ڤنداڤتن & ڤربلنجأن لبيه تراتور. داتابيس ڤلڠڬن جوڬ داڤت دسيمڤن سبايقڽ. سيستم اين ممودهكن ساي اونتوق مڽمق ريكود-ريكود لاما. ريكود كلوار ماسوق ستوق ڤرودوق جوڬ داڤت دليهت دڠن موده. الحمدلله.
الحمدلله... سڤنجڠ مڠݢوناکن System UrusNiaga اين، ساڠت-ساڠت ممبنتو ڤڠوروسن شريکت برکاءيتن سوڤڤليار، ڤرودوق، ساليس، دان ڤورچسيڠ. يڠ ڤاليڠ اوتام اداله، کامي بوليه لوݢ-ين سيستم اين سچارا اونلاين د مان-مان سهاج ملالوءي تبليت ماهوڤون کومڤوتر اصلکن اد سمبوڠن اينترنيت. کامي بوليه مڽمق ساليس هارين سچارا اونلاين سهاج دان ساڠت ممودهکن. تهنيئه کڤد ادمين System UrusNiaga يڠ ساڠت ممبنتو دان سموݢ تروس ماجو جاي. تريما کاسيه.
سوڠݢوهڤون urusniaga.my سارات دڠن ڤلباݢاي فوڠسي، اڤ يڠ ساي سوک اداله، سرۏيس خدمت ڤلڠݢن دالم ماس يڠ ڤانتس.
ساي مڠݢوناکن اڤليکسي ذوهو سبلوم اين. ساي لبيه سوک اوروسنياݢ بربنديڠ ذوهو کران اي لبيه برسسواين دڠن ڤرسکيترن ڤرنياݢان د مليسيا. تهنيئه دان ساي چادڠکن سيستم اين اونتوق دݢوناکن اوليه اوسهاوان د لوار سان.
Urusniaga.my ممودهکن ڤڠوروسن بيسنيس ساي. سبلوم اين کامي ڤرلو منوليس بيل سچارا مانوال، کيني هاڽ تايڤ دان کليک سهاج. تياد لاݢي بيل يڠ برتيمبون، سمواڽ ترسيمڤن راڤي ددالم ساتو سيستم.


text:
وبعده احوال دڠن ايڠتن تولوس اخلاص دان راس کشکورن ڤدوک ککندا دان ڤدوک ککندا تڠکو ڤرمايسوري سلاڠور⹁ تڠکو ڤرمايسوري نور اشيکين مڠاوچڤکن ستيڠݢي-تيڠݢي تهنيئه سمڤنا اولڠ تاهون سهاري کڤوتراءن سري ڤدوک بݢيندا يڠ دڤرتوان اݢوڠ ڤد تڠݢل 7 جون 2021.
ڤدوک ککندا مندعاءکن سموݢ سري ڤدوک اديندا دلنجوتکن اوسيا⹁ صيحت والعافية دان سبتتاس براد ددالم ڤمليهاراءن الله سبحانه وتعالى.
ڤدوک ککندا برهارڤ اݢر سري ڤدوک اديندا داڤت تروس ممرينته نݢارا مليسيا اين دڠن عاديل لاݢي بيجقسان برداسرکن ڤرلمباݢاءن نݢارا.
مليهت کڤد سيتواسي سماس کتيک اين⹁ ڤدوک ککندا جوݢ برهارڤ سري ڤدوک اديندا سنتياس برصبر دالم منجالنکن توݢس يڠ دأمنهکن⹁ برلندنکن اݢام إسلام سڤرتي فرمان٢ الله سبحانه وتعالى ددالم القرءان :-
“دان کامي جاديکن دأنتارا مريک ايت ڤميمڤين٢ يڠ ممبري ڤتونجوق دڠن ڤرينته کامي کتيک مريک صبر. دان اداله مريک مياقيني اية ٢ کامي.” ~ (سورة السجدة : اية 24)
“مک برصبرله کامو ترهادڤ اڤ يڠ مريک کاتاکن دان برتسبيحله سمبيل مموجي توهنمو سبلوم تربيت ماتاهاري دان سبلوم تربنم(ڽ)” ~ (سورة ق : اية 39)
سموݢ سري ڤدوک اديندا تروس برسمايم دأتس سيڠݢهسان تختا کراجاءن مليسيا دڠن براوليه کمولياءن دان کسجهتراءنڽ.
وبالله التوفيق والهداية والسلام عليکم ورحمة الله وبرکاته.
“ڤرتاهن دان ستيا کڤد اݢام إسلام”
“برخدمت اونتوق رعيت دان نݢارا”
دولي يڠ مها موليا سلطان شرف الدين ادريس شه الحاج
سلطان سلاڠور
ايستان عالم شه
6 جون 2021
Tag: سلطان شرف الدين ادريس شاه الحاج
سلطان سلاڠور لارڠ ݢونا کلمة الله دالم اڤ٢ ڤرچيتقن کريستيان
سلطان سلاڠور⹁ سلطان شرف الدين ادريس شاه برتيته ملارڠ ڤڠݢوناءن کلمة الله دالم کيتب باءيبل ترجمهن بهاس ملايو اتاو ڤرچيتقن اڤ٢ بوکو دان توليسن اݢام کريستيان.
بݢيندا برتيته⹁ اي باݢي ممليهارا کلمة سوچي اومة إسلام ايت يڠ مان کلمة الله ايله کلمة سوچي اومة إسلام مرجوعع کڤد توهن يڠ مها اسا يڠ ممڤوڽاءي صفة٢ کسمڤورناءن.
“بيتا مڠاولاڠي ڤنديرين بيتا بهاوا کلمة الله ايله سواتو کلمة سوچي اومة إسلام دان هاڽ بوليه دݢوناکن اونتوق مرجوع کڤد توهن يڠ مها اسا يڠ ممڤوڽاءي صفة٢ کسمڤورناءن.
“کلمة الله سام سکالي تيدق بوليه دلتقکن دتمڤت يڠ ساله اتاو دݢوناکن سلاءين درڤد مقصود توهن يڠ مها اسا يڠ منجادي اسس ڤݢڠن عقيدة اومة إسلام. نامون دميکين سکيراڽ ڤرکاتاءن “توهن” دݢوناکن سباݢاي ترجمهن کڤد ڤرکاتاءن “God”⹁ بيتا تياد هالڠن اتس ڤڠݢوناءن ڤرکاتاءن “توهن” ترسبوت⹁” تيته بݢيندا دالم ساتو کڽاتاءن هاري اين.
ڤد 10 مچ لالو⹁ مهکمه تيڠݢي کوالا لومڤور مموتوسکن بهاوا کراجاءن تله ملاکوکن کسيلڤن دالم مڠلوارکن لارڠن ڤڠݢوناءن کلمة “الله” ڤد تاهون 1986 کڤس مشارکت بوکن إسلام.
جوسترو⹁ مهکمه سام مموتوسکن سأورڠ وانيتا کريستيان يڠ بربڠسا ملاناو برحق مڠݢوناکن کلمة “الله” اونتوق توجوان کأݢاماءن دان ڤنديديقن.
حکيم نور بي عريفن ممبنرکن تيندقن اوندڠ٢ اوليه جيل ائلند دالم کملوت يڠ برلاروتن همڤير 13 تاهون.
ڤد 11 مي 2008⹁ چکرا ڤادت برجودول ‘چارا هيدوڤ دالم کراجاءن الله’⹁ ‘هيدوڤ بنر دالم کراجاءن الله’ دان ‘عبادة يڠ بنر دالم کراجاءن الله’⹁ تله درمڤس درڤد جيل ائلند سباءيق دي تيبا دترمترمينل تمبڠ موره (ايل. سي. سي. تي.) دسڤڠ.
دالم ڤڠحکيمنڽ⹁ نور بي برکات ارهن اوليه کمنترين دالم نݢري ڤد 1986 اونتوق تيدق ممبنرکن ڤڠݢوناءن امڤت ڤرکاتاءن “الله⹁ بيت الله⹁ کعبة دان صلاة” مڽالهي اوندڠ٢ دان تيدق راسيونل.
“ڤڠݢوناءن ڤرکاتاءن ايت تيدق اکن مڠݢڠݢو کتنترامن عوام⹁” کاتڽ.
نور بي برکات ڤرکاتاءن ايت جوݢ بوليه دݢوناکن اونتوق توجوان ڤڠاجرن کران تله دݢوناکن لبيه 400 تاهون.
کراجاءن ڤرسکوتوان ڤد 15 مچ لالو مڠموکاکن رايوان مڠناءي حق مڠݢوناکن کلمة الله دکالڠن مشارکت بوکن براݢام إسلام کيني کڤريڠکت مهکمه رايوان.
ڤرکارا ايت دصحکن اوليه ڤݢوام چارا نݢارا عبد الرزاق موسا.
دالم ڤد ايت⹁ سلطان شرف الدين منݢسکن اي جوݢ اداله سلارس دڠن کڤوتوسن مهکمه ڤرسکوتوان ددالم کيس تيتولر رومن کيثوليک ارچبيشوڤ ءوف کوالا لومڤور ملاون منتري دالم نݢري ڤد تاهون 2014 دان فطوى يڠ دوارتاکن دنݢري سلاڠور ڤد 18 فيبرواري 2010 يڠ مڽاتاکن بهاوا کلمة الله تيدق بوليه دݢوناکن اتاو دساماکن ادڠن توهن باݢي اݢام٢ بوکن إسلام يڠ لاءين.
“اداله منجادي کواجيڤن باݢي اورڠ إسلام اونتوق مڽکت ڤڠݢوناءن کلمة الله جک ترداڤت اونسور٢ ڤڽالهݢوناءن اتاو ڤڠهيناءن ترهادڤ کلمة الله ترسبوت.
“بيتا منݢسکن بهاوا اداله منجادي تڠݢوڠجاوب سموا اومة إسلام تراوتاماڽ اومة إسلام دنݢري سلاڠور اونتوق منجاݢ کسوچين کلمة الله ڤد ستياڤ ماس دان ددالم اڤ جوا کأداءن سکاليڤون.
“بيتا جوݢ منيتهکن اݢر رعيت بيتا يڠ بوکن براݢام إسلام دنݢري سلاڠور سنتياس اکور دان مماتوهي لارڠن ڤڠݢوناءن کلمة الله سڤرتيمان يڠ دڤراونتوقکن دباوه ايناکمن اݢام بوکن إسلام (ڤڠاولن ڤرکمباڠن دکالڠن اورڠ إسلام⹁ 1988) يڠ تله دوارتاکن ڤد 7 جولاي 1988⹁” تيته بݢيندا.
تيته بݢيندا سباݢاي کتوا اݢام إسلام سلاڠور⹁ بݢيندا تتڤ اکن ممڤرتاهنکن کسوچين کلمة الله اين کران ممليهارا کسوچين کلمة الله اين اداله منجادي تونتوتن اݢام.


text:
KHUTBAH PERTAMA
اللهُ أَكْبَرُ ( 3 كالي ) اللهُ أَكْبَرُ ( 3 كالي ) اللهُ أَكْبَرُ ( 3 كالي ) اللهُ أَكْبَرُ كَبِيْرًا و الحَمْدُ ِللهِ كَثِيْرًا وَسُبْحَانَ اللهِ بُكْرَةً وَأَصِيْلا . الحَمْدُ للهِ الَّذِي جَعَلَ يَوْمَ عِيْدِ الأضْحَى أَسْعَدَ الأياَّمِ لنَاَ . وَنَحْمَدُهُ عَلَى مَا أَوْلانَا وَنَشْكُرُهُ عَلَى نِعَمِهِ الَّتِى بِهَا وَالانَا. وَأَشْهَدُ أَنْ لاإِلهَ إِلا اللهُ وَأَشْهَدُ أَنَّ سَيِّدَنَا مُحَمَّدًا عَبْدُهُ وَرَسُوْلُهُ اللّهُمَّ صَلِّ وَسَلِّمْ وَبَارِكْ عَلىَ سَيِّدِنَا مُحَمَّدٍ وَعَلَى آلِهِ وَأَصْحَابِهِ وَمَنْ تَبِعَهُمْ بِإِحْسَانٍ إِلَى يَوْمِ الدِّيْنِ . أَمَّا بَعْدُ…… فَيَا إِخْوَانِيْ ! اتَّقُوْا اللهَ وَأُوْصِيْكُمْ وَإِيَّايَ بِتَقْوَى اللهِ فَقَدْ فَازَ المُتَّقُوْنَ….
فرمان الله تعالى دالم أية 36 سورة الحج :
وَالْبُدْنَ جَعَلْنَاهَا لَكُمْ مِنْ شَعَائِرِ اللَّهِ لَكُمْ فِيهَا خَيْرٌ فَاذْكُرُوا اسْمَ اللَّهِ عَلَيْهَا صَوَافَّ فَإِذَا وَجَبَتْ جُنُوبُهَا فَكُلُوا مِنْهَا وَأَطْعِمُوا الْقَانِعَ وَالْمُعْتَرَّ كَذَلِكَ سَخَّرْنَاهَا لَكُمْ لَعَلَّكُمْ تَشْكُرُونَ
مقصودڽ: دان تله كامي جاديكن اونتوق كامو اونتا-اونتا ايت سباهاڬين دري شعار الله، كامو ممڤروليه كبأيقكن يڠ باڽق ڤدڽ. مك سبوتله اوليهمو نام الله كتيك كامو مڽمبليهڽ دالم كادأن برديري ﴿دان تله تريكت﴾. كمودين اڤابيلا تله ربه ﴿ماتي﴾، مك ماكنله سباهاڬينڽ دان بري ماكنله اورڠ يڠ ريلا دڠن اڤ يڠ اد ڤدڽ ﴿يڠ تيدق ممينتا-مينتا﴾ دان اورڠ يڠ ممينتا. دمكينله كامي تله منوندوقكن اونتو-اونتا ايت كڤد كامو، موده-مودهن كامو برشكور.
سلامت مڽمبوت عيدالأضحى داوچڤكن كڤد سلوروه أهلي جماعة يغ درحمتي الله. كشكورن يڠ تيدق ترهيڠڬ كيت ڤنجتكن كحضرة الله اتس نعمة هاري راي حاج اتاو قربان اين والاو ڤون اين مروڤاكن تاهون كدوا كيت مڽمبوتڽ دڠن نورما بارو عقيبة ڤنولارن covid-19 يڠ بلوم ردا.
انتارا حكمة عبادة حاج دان قربان اياله مڽرلهكن باڬايمانا اسلام ايت ممباوا نيلاي-نيلاي كمشاركتن يڠ چوكوڤ برارتي اونتوق ممبري هارڤن ترچيڤتاڽ مشاركة يڠ عاديل، معمور دان سجهترا. توجوان ڤارا رسول داوتوس كدنيا اين تيدق چوما برصفة كروحانيان سمات-مات، تتاڤي جوڬ برصفة كمشاركتن. اتس صفة كعاديلن دان كاسيه سايڠڽ، مك الله مڠوتوس نبي محمد صلى الله عليه وسلم يڠ ممباوا اجارن توحيد دان سكاليڬوس ممبيباسكن مأنسي دري چڠكامن چارا هيدوڤ دان بوديا جاهلية يڠ ظاليم دان تيدق براخلاق. جك عمالن جاهلية ملاكوكن قربان اونتوق دڤرسمبهكن كڤد برهالا، مموجا لأوت، سوڠاي اتس كڤرچايأن بهاوا اي بوليه منداتڠكن رزقي اتاو منولق بنچان تتاڤي قربان دالم اسلام متلامتڽ اونتوق مندكتكن ديري كڤد الله دڠن إخلاص هيڠڬ منجادي همبا الله يڠ تقوى. برقربان كران الله كمودين مڠاڬيه داڬيڠ قربان كڤد اهلي مشاركة دالم مراڤتكن لاڬي هوبوڠن كاسيه سايڠ سسام كيت
اللهُ أَكْبَرُ! اللهُ أَكْبَرُ! اللهُ أَكْبَرُ وَلِلهِ الحَمْدُ
فرمان الله دالم سوره الصافات اية 103-107 :
فَلَمَّا أَسْلَمَا وَتَلَّهُ لِلْجَبِينِ وَنَادَيْنَاهُ أَنْ يَا إِبْرَاهِيمُ قَدْ صَدَّقْتَ الرُّؤْيَا إِنَّا كَذَلِكَ نَجْزِي الْمُحْسِنِينَ إِنَّ هَذَا لَهُوَ الْبَلاَءُ الْمُبِينُ وَفَدَيْنَاهُ بِذِبْحٍ عَظِيمٍ
مقصودڽ : ستله كدوانيا برسراه بولت-بولت ﴿ منجونجوڠ ڤرينته الله﴾ دان نبي إبراهيم مربهكن انقڽ دڠن ملتقكن ايريڠن موكاڽ اتس تومڤوق تانه ﴿ اونتوق دسمبليه﴾ سرتا كامي مڽروڽ :“واهاي نبي إبراهيم! سسوڠڬوهڽ كامو تله ممبنركن ميمڤي ايت“. سسوڠڬوهڽ اين بنر-بنر سواتو اوجين يڠ ڽات. دان كامي تبوسكن انق ايت دڠن سمبليهن يڠ بسر.
كتيك مڽوروتي ڤڠوربانن هيبت نبي إبراهيم عليه السلام سكلوارڬ كتيك بردڤن ڤلباڬاي اوجين دان چابرن د مان حاصيلڽ بوكن اونتوق دراسا اوليه اهلي كلوارڬ بڬيندا سهاج ماله اونتوق اومة يڠ لبيه بسر. سماڠت بر قربان اتس داسر كطاعتن كڤد الله واجب دچونتوهي تراوتما كتيك بردڤن دڠن مصيبة pandemik covid-19. كيكيسكن سيكڤ ڤنتيڠكن ديري سنديري سهيڠڬ ملڠڬر SOP سسوك هاتي يڠ ممبهاياكن ديري سنديري دان اورڠ لأين درڤد وابق برجڠكيت اين. بڬيتو جوڬ تيدق مڠهيراوكن اديق براديق، سانق ساودارا، جيران، كاون يڠ لبيه سوسه درڤد كيت. كيت سڤاتوتڽ مڠهولوركن بنتوان ستاكت ترممڤو سمادا دڠن هرتا، تناڬ، نصيحة دان سوكوڠن اڬر داڤت مريڠنكن ببانن يڠ دهادڤي. ايڠتكن امران نبي صلى الله عليه وسلم :
قال رسول الله صلى الله عليه وسلم : لَيْسَ الْمُؤْمِنُ بِالَّذِي يَشْبَعُ وَجَارُهُ جَائِعٌ – رواه الطبراني
مقصودڽ : تيدق ترماسوق اورڠ مؤمين، اورڠ يڠ كڽڠ سداڠكن جيران تتڠڬاڽ كلاڤرن
اللهُ أَكْبَرُ! اللهُ أَكْبَرُ! اللهُ أَكْبَرُ وَلِلهِ الحَمْدُ
فرمان الله دالم سوره الصافات اية 101-102 :
فَبَشَّرْنَاهُ بِغُلَامٍ حَلِيمٍ ﴿١٠١﴾ فَلَمَّا بَلَغَ مَعَهُ السَّعْيَ قَالَ يَا بُنَيَّ إِنِّي أَرَىٰ فِي الْمَنَامِ أَنِّي أَذْبَحُكَ فَانظُرْ مَاذَا تَرَىٰ ۚ قَالَ يَا أَبَتِ افْعَلْ مَا تُؤْمَرُ ۖ سَتَجِدُنِي إِن شَاءَ اللَّهُ مِنَ الصَّابِرِينَ ﴿١٠٢﴾
مقصودڽ : لالو كامي بريكن كڤداڽ بريتا يڠ مڠمبيراكن، بهاوا اي اكن بروليه سأورڠ انق يڠ ڤڽابر. مك كتيك انقڽ ايت سمڤاي ﴿كڤريڠكت عمور يڠ ممبوليهكن نبي اسماعيل﴾ بروسها برسام-سام دڠنڽ، نبي إبراهيم بركات: “واهاي انق كسايڠنكو! سسوڠڬوهڽ اكو مليهت دالم ميمڤي بهاوا اكو اكن مڽمبليهمو; مك فيكيركنله اڤ ڤنداڤتمو؟”. انقڽ منجواب: “واهاي ايه، لقسانكنله اڤ يڠ دڤراينتهكن كڤدامو; ان شاء الله، ايه اكن منداڤتي داكو دري اورڠ-اورڠ يڠ صبر”
ستياڤ اورڠ مؤمن يڠ مڠاكو برايمان ڤاستي اكن داوجي اوليه الله. ڤارا نبي دان رسول اداله اورڠ يڠ ڤاليڠ قوة منريما اوجين درڤد الله والاوڤون مريك تيدق ملاكوكن دوسا بربنديڠ كيت سلاكو انسان بياسا يڠ باڽق ملاكوكن دوسا كران لالاي دان الڤا. اوجين يڠ دتيمڤاكن اوليه الله كڤد همباڽ اداله بربنتوق مصيبة دان نعمة دمان كدوا-دواڽ اداله برڬنتوڠ كڤد كممڤوان مأنسي ترسبوت منريماڽ. بأيك مصيبة ماهوڤون نعمة، يڠ ڤاستيڽ اوجين درڤد الله اين اداله مروڤاكن ڤريڠاتن، تڬوران، ڤڠهاڤوسن دوسا دان جوڬ اونتوق مڠڠكت درجة مأنسي سكيراڽ مأنسي ترسبوت أكور، ڤاتوه سرتا كمبالي برتقوى كڤد الله.
صبر برارتي مناهن ديري دري سڬالا سسواتو يڠ تيدق د سوكاي كران مڠهارڤ ريضا الله. حقيقتڽ، سام اد سچارا سدر اتاوڤون تيدق، pandemik covid-19 سداڠ منديديق كيت اومة اسلام اونتوق سنتياس برسديا ڤد تاهڤ كصبران يڠ ڤاليڠ تيڠڬي دان ڤرلو باڽق ملاكوكن ڤڠوربانن ترهادڤ ڤروبهن كڤد نورما كهيدوڤن يڠ بهارو.
بيلا برچاكڤ تنتڠ كڬاڬالن مڠاول ايموسي تراوتما كتيك بردڤن دڠن pandemik covid-19 سهيڠڬ أدا يڠ برتيندق ممبونوه ديري. انتارا ڤونچا ڤڽاكيت جيوا ترماسوقله كتورونن، چارا ديديقكن اوليه ايبوباڤ، فكتور personaliti ، كلمهن ايمان دان كورڠ برعبادة سرتا بنچان هيدوڤ. ماله كاجين sainstifik سنديري تله ممبوقتيكن بهاوا مريك يڠ ممڤوڽي تاهڤ كأڬامأن، عمالن عبادة دالم اسلام سرتا ايمان يڠ تيڠڬي داڤت مليندوڠي سسأورڠ دري منداڤت ڤڽاكيت جيوا. سباڬاي چونتوهڽ سسأورڠ يڠ كورڠ كإيمانن اكن ترجبق دڠن مسئلة داده، أرق سرتا ڬجالا سوسيال يڠ اكن منجوروس كڤد مسئلة سوسيال دان مسئلة psikologi سڤرتي كموروڠن، كرتقكن اينستيتوسي كلوارڬ دان ميندا سرابوت عقيبة داده. مريك يڠ كورڠ كإيمانن دان صفة صبر اكن منددهكن ديري كڤد تكنن ايموسي دان جيوا سرتا برتيندق لوار باتسن سرتا ممضرتكن ديري دان كلوارڬ.
كونسيڤ بردعاء دان صلاة داڤت مندكتكن ديري كيت دان منتنترامكن جيوا يڠ كوسوڠ. ترداڤت ببراڤ قاعدة اسلام يڠ دسارنكن يڠ ممبنتو دالم ڤروسيس ڤموليهن ترماسوقله راوتن ملالوي دعاء دڠن اية القرءان، حديث نبي، ذكر دان علمو ڤڽوچين جيوا.
امام الغزالي مڽاتاكن: عقل يڠ سنتياس مڠيڠاتي الله اكن ملاهيركن هاتي يڠ ممڤوڽأي نور دان داڤت مڠاول نفسو هيڠڬ ممڤاميركن تيڠكه لاكو يڠ positif. نامون سباليقڽ جك عقل يڠ تيدق مڠيڠاتي الله مك اكن ملاهيركن هاتي يڠ ڬلڤ دان وجود نفسو يڠ تيدق تركاول هيڠڬ ممڤاميركن تيڠكه لاكو يڠ negatif
أهلي جماعة يڠ درحمتي الله،
فرمان الله دالم سوره ق اية 18 :
مَّا يَلْفِظُ مِن قَوْلٍ إِلَّا لَدَيْهِ رَقِيبٌ عَتِيدٌ ﴿١٨﴾
مقصودڽ : تيدق اد سبارڠ ڤركاتان يڠ دلفظكنڽ ﴿اتاو ڤربواتن يڠ دلاكوكنڽ﴾ ملاءينكن اد د سيسيڽ ملائكة ڤڠاوس يڠ سنتياس سديا ﴿منريما دان منوليسڽ﴾
كبرادأن كيت دالم كادأن pandemik covid-19 تله باڽق مڠوبه چارا هيدوڤ دان چارا برفيكير. ڤڠڬونأن تيكنولوڬي معلومت يڠ مكسيما تنڤا مڠيرا عمور دان كدودوقكن جك تيدق دكاول سبأيك موڠكين دان تيدق داڤت دتاڤيس برداسركن نراچا أڬام اكن مڽببكن بودايا نيڬاتيف لبيه موده دان چڤت مربق تراوتما سبارن بريتا ڤلسو دان ڤڠڬونأن كات كجي يڠ ملمڤاو تيدق تركچوالي ڤڠهينأن ترهادڤ اڬام. دولو ليده يڠ ملاكوكن ڤركارا اين تتاڤي كيني تاڠن يڠ ممأينكن ڤركارا اين ملالوي كومڤوتر اتاو تاليفون. اوليه ايت كواجيڤن منجاڬ ليده درڤد برچاكڤ دان تاڠن درڤد منوليس ڤركارا يڠ حرام د سيسي شرع. كباڽقكن مأنسي دهيريت كدالم نراك عقيبة دوسا ليده-ليده مريك. ادڤون كبنران اداله واجب اونتوق مڠاتكنڽ. تيدق بوليه ديم ڤد ڤركارا كبنرن
قال رسول الله صلى الله عليه وسلم : مَنْ يَضْمَنْ لِي مَا بَيْنَ لَحْيَيْهِ وَمَا بَيْنَ رِجْلَيْهِ أَضْمَنْ لَهُ الْجَنَّةَ – رواه البخاري
مقصودڽ : “ سسياڤا يڠ بوليه منجامين كڤد اكو ﴿اونتوق منجاڬ﴾ اڤ يڠ اد د انتارا دوا راهڠڽ ﴿ليده﴾ دان جوڬ د انتارا دوا كاكيڽ ﴿كمالوان﴾ مك اكو اكن جامين باڬيڽ شرڬ.“
بَارَكَ اللهُ لِيْ وَلَكُمْ فِي القُرْآنِ العَظِيْمِ وَنَفَعَنِي وَإِيَّاكُمْ بِمَا فِيْهِ مِنَ الآيَاتِ وَالذِّكْرِ الحَكِيْمِ وَتَقَبَّلَ مِنِّي وَمِنْكُمْ تِلاوَتَهُ إِنَّهُ هُوَ السَّمِيْعُ العَلِيْمُ وَاسْتَغْفِرُ اللهَ العَظِيْمَ لِيْ وَلَكُمْ وَلِسَائِرِ الُمْسِلِمْينَ وَالمُسْلِمَاتِ وَالمُؤْمِنِيْنَ وَالمُؤْمِنَاتِ فَاسْتَغْفِرُوْهُ فَيَا فَوْزَ المُسْتَغْفِرِيْنَ وَيَا نَجَاةَ التَّائِبِيْنَ
KHUTBAH KEDUA
اللهُ أَكْبَرُ ( 3 كالي ) اللهُ أَكْبَرُ ( 3 كالي ) اللهُ أَكْبَرُ كَبِيْرًا و الحَمْدُ ِللهِ كَثِيْرًا وَسُبْحَانَ اللهِ بُكْرَةً وَأَصِيْلا. الحَمْدُ ِللهِ وَحْدَهُ صَدَقَ وَعْدَهُ وَنَصَرَ عَبْدَهُ وَأَعَزَّ جُنْدَهُ وَهَزَمَ الأحْزَابَ وَحْدَهُ . أَشْهَدُ أَنْ لاإِلهَ إِلا اللهُ وَحْدَهُ لا شَرِيْكَ لَهُ , وَأَشْهَدُ أَنَّ سَيِّدَنَا مُحَمَّدًا عَبْدُهُ وَرَسُوْلُهُ , اللّهُمَّ صَلِّ عَلىَ سَيِّدِنَا مُحَمَّدٍ وَعَلَى آلِهِ وَصَحْبِهِ أَجْمَعِيْنَ . أَمَّا بَعْدُ…….فَيَا أَيُّهَا المُسْلِمُوْنَ اتَّقُوْا اللهَ وَأَطِيْعُوْهُ وَاعْلَمُوْا أَنَّ اللهَ يُحِبُّ المُتَّقِيْنَ …..فرمان الله تعالى دالم أية 137 سورة آل عمران :
الَّذِينَ قَالَ لَهُمُ النَّاسُ إِنَّ النَّاسَ قَدْ جَمَعُوا لَكُمْ فَاخْشَوْهُمْ فَزَادَهُمْ إِيمَانًا وَقَالُوا حَسْبُنَا اللَّهُ وَنِعْمَ الْوَكِيلُ ﴿١٧٣﴾
مقصودڽ : مريك جوڬ اياله يڠ دبريتاهو اوليه اورڠ-اورڠ ﴿ڤمباوا بريتا﴾ كڤد مريك: “بهاوا قوم ﴿كافير مشرك﴾ تله مڠومڤولكن تنترا اونتوق ممرڠي كامو، اوليه ايت هندقله كامو ڬرون كڤداڽ”. مك بريتا ايت ماكين منمبهكن ايمان مريك لالو بركات: “چوكوڤله اونتوق ﴿منولوڠ﴾ كامي، دان اي سبأيك-بأيك ڤڠوروس ﴿يڠ ترسراه كڤداڽ سڬالا اوروسن كامي﴾”.
دالم شرح رياض الصالحين، مڠاتكن دالم رواية امام البخاري، دسبوتكن بهاوا عبدالله بن عباس رضي الله عنه بركات: “كلمة تراخير يڠ داوچڤكن نبي إبراهيم عليه السلام كتيك دلمڤركن كدالم اڤي اداله ‘حَسْبُنَا اللَّهُ وَنِعْمَ الْوَكِيلُ ’ .
نبي إبراهيم عليه السلام كتيك برهادڤن دڠن تكنن يڠ ساڠت بسر، تاڤي بڬيندا مميليه اونتوق ممينتا ڤرتولوڠن درڤد الله، كران دياله يڠ منجاڬ سلوروه كهيدوڤن. اوليه ايت كتيك كادأن وابق يڠ بلوم ردا اين، ماريله كيت سام-سام اونتوق منچونتوهي نبي إبراهيم عليه السلام دڠن مندكتكن ديري كڤد الله دان ملتقكن ستيڠڬي-تيڠڬي ڤرڬنتوڠن كڤد الله. موده-مودهن، ڤڽرهن سڤنوه هاتي يڠ كيت بريكن اكن مڠڠكت مصيبة يڠ اصلڽ داتڠ درڤد الله جوڬ. ڤرباڽقكن عمل صالح دان استغفار سرتا جأوهي دوسا معصية
قال رسول الله صلى الله عليه وسلم : منْ لَزِم الاسْتِغْفَار، جَعَلَ اللَّه لَهُ مِنْ كُلِّ ضِيقٍ مخْرجًا، ومنْ كُلِّ هَمٍّ فَرجًا، وَرَزَقَهُ مِنْ حيْثُ لاَ يَحْتَسِبُ – رواه أبو دأود
مقصودڽ : سسياڤا يڠ ملازيمي استغفار، الله سبحانه وتعالى منجاديكن اونتوقڽ باڬي ستياڤ كسمڤيتن ايت جالن كلوار، ستياڤ كبيمبڠن ايت اد كلاڤڠن دان الله جوڬ اكن مڠورنياكن كڤداڽ رزقي يڠ تيدق دسڠك-سڠك.
اللهُ أَكْبَرُ! اللهُ أَكْبَرُ! اللهُ أَكْبَرُ وَلِلهِ الحَمْدُ
برمولا هاري اين هيڠڬ براخير هاري تشريق ايأيت 13 ذوالحجة ننتي مك باڬي كيت يڠ بركممڤوان دسارنكن اونتوق ملاكوكن عبادة قربان دڠن مماتوهي SOP يڠ دتتڤكن. اڬيهكن داڬيڠ قربان سبأيك يڠ موڠكين تراوتما كتيك راماي يڠ بڬيتو تركسن دڠن pandemik covid-19. باڬي كيت يڠ تيدق ممڤو منونايكن عبادة قربان مك باڽق چارا لأين اونتوق توروت برصدقة دالم مريڠنكن ساودارا مارا دان جيرن يڠ لبيه سوسه. صدقه جوڬ مروڤاكن انتارا چارا اونتوق مڠوباتي ڤڽاكيت
قال رسول الله صلى الله عليه وسلم : حَصِّنُوْا أَمْوَالَكُمْ بِالزَّكَاةِ وَدَاوُوْا مَرْضَاكُمْ بِالصَّدَقَة -رواه الطبراني
مقصودڽ: ليندوڠيله هرتا كامو دڠن زكاة دان اوباتيله اورڠ-اورڠ ساكيت د انتارا كامو دڠن صدقة
اللّهُمَّ صَلِّ عَلىَ سَيِّدِنَا مُحَمَّدٍ وَعَلَى آلِهِ وَصَحْبِهِ أَجْمَعِيْنَ اللّهُمَّ اغْفِرْ لِلْمُسْلِمِيْنَ وَالمُسْلِمَاتِ وَالمُؤْمِنِيْنَ وَالمُؤْمِنَاتِ الأحْيَاءِ مِنْهُمْ وَالأمْوَاتِ إِنَّكَ سَمِيْعٌ قَرِيْبٌ مُجِيْبُ الدَّعَوَاتِ وَقَاضِيْ الحَاجَاتِ وَأَلِّفْ بَيْنَ قُلُوْبِهِمْ وَأَصْلِحْ ذَاتَ بَيْنِهِمْ وَانْصُرْهُمْ عَلَى عَدُوِّكَ وَعَدُوِّهِمْ , اللّهُمَّ لا تُسَلِّطْ عَلَيْنَا مَنْ لايَخَافُكَ وَلا يَرْحَمُنَا, بِسْمِ اللَّهِ الَّذِي لَا يَضُرُّ مَعَ اسْمِهِ شَيْءٌ فِي الْأَرْضِ وَلَا فِي السَّمَاءِ، وَهُوَ السَّمِيعُ الْعَلِيمُ. اللَّهُمَّ إِنِّا نعُوذُبِكَ مِنْ البَرَصِ، وَالجُنُونِ، وَالجُذَامِ، وَمِنْ سَيِّءِ الأَسْقَامِ. اللَّهُمَّ إِنَّا نَسْأَلُكَ الْعَافِيَةَ فِي الدُّنْيَا وَالْآخِرَةِ. نَعُوذُ بِكَلِمَاتِ اللهِ التَّامَّاتِ مِنْ شَرِّ مَا خَلَقَ.
يا الله! جأوهيله كامي درڤد بلأ بنچان، وابق ڤڽاكيت برجڠكيت Covid 19، ڤلباڬاي ڤرلاكوان كجي دان موڠكر، سڬالا كڤايهن دان دوڬأن يڠ ظاهير دان يڠ ترسمبوڽي. يا الله يا رحمن يا رحيم، اڠكاو امڤونيله دوسا-دسا كامي، كدوا ايبو باڤ كامي،أديق براديق كامي، أنق-أنق كامي دان سلوروه كلوارڬ كامي . اڠكاو رحمتيله ديري كامي، كلوارڬ كامي دان نڬارا كامي. اڠكاو ليندوڠيله همبا-همبا مو يڠ كرديل اين دري سڬالا مصيبة، اڠكاو جأوهيله ديري كامي دري ڤڽاكيت يڠ مربهاي دان وابق يڠ مڠنچم ڽاوا، اڠكاو هيندريله كامي دري بلأ يڠ برات دان تقدير يڠ بوروق، يا الله يا رحمن يا رحيم، اڠكاو بريله كقواتن، كچكالن دان كصبرن كڤد كامي اونتوق مڠهادڤي دوڬأن-مو يڠ برات اين، اڠكاو تيوڤكنله كتناڠن دالم جيوا كامي، سسوڠڬوهڽ ستياڤ دوڬأن يڠ اڠكاو تورونكن كڤد كامي يا الله تيادله اي ملأينكن اونتوق منيڠكتكن كتقوأن دان كإيمانن كامي كڤدمو. تڬوهكن هاتي كامي دالم اڬام اسلام دان جاڠنله إڠكاو تاريق نعمة اسلام د دالم هيدوڤ كامي. سباڬايمان اڠكاو كومڤولكن كامي ڤد هاري راي يڠ مليا اين مك كومڤولكنله كامي اونتوق كبهاڬيأن يڠ برككالن دالم شورڬامو د اخرة ننتي
اللّهُمَّ تَقَبَّلْ مِنَّا صَلاتَنَا وَقِيَامَنَا وَأَضْحِيَتَنَا وَجَمِيْعَ حَسَنَاتِنَا وَاجْعَلْهَا خَالِصَةً لِوَجْهِكَ الكَرِيْم. رَبَّنَا آتِنَا فِي الدُّنْيَا حَسَنَةً وَفِي الآخِرَةِ حَسَنَةً وَقِنَا عَذَابَ النَّارِ. سبُحْاَنَكَ اللّهُمَّ وَتَحِيَّتُهُمْ فِيْهَا سَلامٌ وَآخِرُ دَعْوَاهُمْ أَنِ الحَمْدُ ِللهِ رَبِّ العَالَمِيْنَ
Filed under: Khutbah Eidil Adha, خطبة جاوي | Leave a comment »


text:
منتري دجابتن ڤردان منتري ﴿حال إيهول اݢام﴾ داتوق ذوالکفل محمد البکري، ممينتا رعيت مليسيا اݢر برصبر سڤنجڠ بولن رمضان يڠ اکن کيت سمبوت دالم ماس تردکت اين.
بلياو مڠيڠتکن سلوروه ورݢنݢارا تنتڠ کبياساان بهارو يڠ دسبوت ڤردان منتري، دان منکنکن بهاوا رعيت مليسيا هاروسله مڽمبوت بولن رمضان دڠن کبياساان بهارو اين.
“کيت باکل مڽمبوت رمضان دڠن ‘new normal’ ﴿کبياساان بهارو﴾. سوده ڤستيڽ اݢق سوکر باݢي کيت دالم ممبياساکن ساتو ڤرکارا يڠ تيدق بياسا. نامون ساي يقين اد حکمهڽ.“
اين ترماسوقله دري سݢي عبادت دان کهيدوڤن سهارين، دمان اومت اسلام کبياساانڽ کمسجد اونتوق منونايکن صلاة جماعه، تتاڤي تاهون اين مسجد٢ تيدق دبنرکن اونتوق دبوک باݢي ممبندوڠ وابق کوۏيد-١٩.
بلياو منݢسکن بهاوا ڤرکارا اين تيدق مڠهالڠ اومت اسلام اونتوق برعبادت، تتاڤي اي اداله باݢي منجامينکن کسلامتن سلوروه ورݢ مليسيا اݢر تربندوڠ دري وابق کوۏيد-١٩.
داتوق ذوالکفل جوݢ مڠيڠتکن بهاوا بولن رمضان اين اداله بولن برصدقه، دان عمالن صدقه ايت بوکن سهاج ترحد کڤد اومت اسلام سهاج، تتاڤي اورڠ اسلام جوݢ ديݢسا اونتوق برصدقه کڤد راکن٢ بوکن اسلام دان اورڠ بوکن اسلام جوݢ دݢالقکن اونتوق توروت برصدقه دالم اڤ جوا بنتوق.
“انچئ علي بوليه تمڤه ناسي عرب، صدقهکن کڤد اه چوڠ. ‘Aunty’ تم بوليه تمڤه کي ايف سي ﴿ايم ݢوريڠ﴾ صدقهکن کڤد ڤوان واني. انچئ نوردين بوليه تمڤه ناسي کرابو صدقهکن کڤد ‘Uncle’ موثو. رمضان اداله بولن صدقه، دان برکوڠسي کݢمبيرأن دڠن سسياڤا سهاج سکليليڠ کيت.”
بلياو توروت مڠيڠتکن سلوروه رعيت مليسيا اونتوق جاڠن ممباذير، دان اونتوق ماکن دان مينوم سأداڽ.
منجواب سؤالن يڠ سريڠ دتاڽ اورڠ ايايت اڤاکه يڠ هاروس دبوات سڤنجڠ هاري سماس ڤرينته کاولن ڤرݢرقن ددالم بولن رمضان اين، داتوق ذوالکفل مڠشورکن سموا اونتوق ملاکوکن عبادت درومه اتاو تمڤت ماسيڠ٢ باݢي ممنفعتکن بولن يڠ ڤنوه برکة اين.
ڤکرجا باريسن هادڤن دايڠتکن اونتوق تروس برعبادت سقدر يڠ ممڤو، دان مريک دواجبکن اونتوق تروس برڤواسا، ملاءينکن جک دخواطيري اکن منججسکن فوکوس مريک ددالم ڤکرجأن مريک، مک اداله هاروس باݢي مريک اونتوق بربوک دڠن لبيه اول دان مڠݢنتيڽ ڤد هاري لاءين.
“کڤد ‘frontliners’ ﴿ڤکرجا باريسن هادڤن﴾، سيسيبوق مانڤون اندا جاڠن لوڤا اونتوق برسحور. ڤد سحور ايت اد برکةڽ … اندا ڤرلو کوات اونتوق کامي دمي نݢارا…
“سڤنجڠ رمضان موڠکين اد يڠ کڤناتن برکرجا تراوتماڽ ‘frontliners’ ﴿ڤکرجا باريسن هادڤن﴾ يڠ کيت کاسيهي. ڤواسا تتڤ واجب مڠيکوت کممڤوان، تتاڤي دهاروسکن بربوک ڤواسا اڤابيلا تق ممڤو ملقساناکن ڤواسا سڤنجڠ هاري ترسبوت، اتاو دخواطيري سکيراڽ منروسکن عبادت ڤواسا اکن منججسکن فوکوس دان کممڤوانڽ اونتوق مراوات ڤساکيت.“
صلة الرحيم جوݢ هاروس دإرتکن سڤرتي بياسا، دڠن تيکنولوݢي يڠ وجود رعيت مليسيا بوليه برهوبوڠ دڠن کلوارݢ دکامڤوڠ اتاو صحابة٢ مريک دڠن مڠݢوناکن ڤڠݢيلن ۏيديو تيدق کيرا دمان جوا مريک برادا.
کراجأن منروسي کڤوتوسن کابينيت تله بيسيتوجو اونتوق منوبوهکن داڤور إطعام، دمان مسجد٢ اکن مماسق اونتوق دأݢيهکن کڤد ڤندودوق ستمڤت.
چارا يڠ دبوات اداله، والاوڤون مسجد تروس دتوتوڤ دان دکونچي، تتاڤي ٦ ڤتوݢس ترڤيليه يڠ مان جارقڽ دجاݢ، برڤاکاين توڤيڠ موک دان لاين٢، سرتا مڠݢوناکن ڤنسانيتسي تاڠن، اکن مماسق ماکنن دان اکن ممبوڠکوسڽ سلڤس وقتو عصر اونتوق دأݢيهکن کڤد رومه٢ دکاواسن سکليليڠ.
اين اداله باݢي مڠݢنتيکن جاموان بربوک ڤواسا براماي٢ يڠ سريڠ داداکن دستياڤ مسجد دان سوراو سلاما اين.
کراجأن تله مڠڠݢرکن بهاوا باݢي ڤروݢرام اين کراجأن هاڽ اکن بلنجا لبيه کورڠ ٢٫١٦ جوت ريڠݢيت مليسيا باݢي تيمڤوه ٣٠ هاري دڠن باجيت ١٬١٠٠ ريڠݢيت مليسيا دستياڤ ٧٢ مسجد يڠ دڤيليه؛ مک ستياڤ هاري ٢٥٬٢٠٠ کلوارݢ اکن دبري ماکنن ايايت لبيه کورڠ ٣ جوت اينديۏيدو برکڤرلوان باݢي تيمڤوه سبولن دولايه ڤرسکوتوان سهاج.
داتوق ذوالکفل جوݢ مڠيڠتکن بهاوا بازر رمضان تيدق دبنرکن اونتوق براوڤرسي ڤد تاهون اين، دان سباليقڽ رعيت بوليه ممبلي ماکنن ملالوءي ڤرخدمتن ڤڠهانترن کرومه درڤد کداي٢ دان ريستورن يڠ مڽدياکن ماکنن اونتوق بربوک.
بلياو توروت منݢسکن بهاوا اين منونجوقکن بهاوا اسلام مروڤاکن اݢام يڠ سنڠ، دمان جک وجود هالڠن اتاو سسواتو يڠ بربهاي، اسلام تيدق ممقسا اومتڽ اونتوق برعبادت هيڠݢ ممبهاياکن ديري، تتاڤي سباليقڽ سنتياس ممڤوڽاءي جالن الترناتيف دمان جوا.
“صفة اݢام الله اين اداله موده. اي تيدق ممببنکن دان تيدق ممبرتکن… الله تيدق منتکليفکن کڤد سساورڠ ملاءينکن دالم رواڠ ليڠکوڤ کممڤوانڽ.“


text:
دالم سکليڤ مات، ڤنولارن ڤندميق کوۏيد-١٩ تله مڠوبه کهيدوڤن مأنسي دسلوروه دنيا؛ ساتو کڽاتأن يڠ سلاما اين تيدق داڤت کيت بايڠکن باکل برلاکو.
سباݢاي سأورڠ رماج، ساي ترتاڽ٢ باݢايماناکه سيکڤ ݢولوڠن رماج دالم مڠهادڤي ساعت اين دان اڤاکه ڤرسديان يڠ دأمبيل اونتوق مڠهادڤي کموڠکينن برلاکوڽ چابرن يڠ لبيه بسر سلڤس اين؟
کيني، راماي دالم کالڠن رماج چوما ترکسن دڠن چارا کهيدوڤن بهارو سماس ڤرينته کاولن ڤرݢرقن، موڠکين اد يڠ سداڠ برݢلوت اونتوق مڽسوايکن ديري دڠن کهيدوڤن يڠ بربيذا درڤد روتين هارين مريک سبلوم اين.
نامون اڤاکه مريک سوده برسديا اونتوق ملڠکه ک فاسا ستروسڽ جک کادأن ايکونومي کلوارݢ ترججس سلڤس اين؟
ساي بنر٢ برهارڤ ڤارا رماج تيدق الڤا تنتڠ کموڠکينن برلاکوڽ اوجين يڠ لبيه بسر جک دتاقدرکن ايبو باڤ مريک هيلڠ ڤونچا ڤنداڤتن اتاو مريک هيلڠ تمڤت برݢنتوڠ.
ڤلباݢاي ايندوستري تله مراسا کسن عقيبة وابق اين خاصڽ ايندوستري ڤنربڠن، ڤلنچوڠن، ايندوستري ڤڠهوتيلن دان ڤلباݢاي ايندوستري لاين يڠ برکاءيتن ترماسوق مريک يڠ منجوال حاصيل کرافتاڠن دان ڤلباݢاي ڤرخدمتن کڤد ڤلنچوڠ٢.
ڤنجوال ماکنن سڤرتي مق چئ کيه يڠ منجوال ݢوريڠ ڤيسڠ موڠکين هيلڠ ڤنداڤتن سماس ڤرينته کاولن ڤرݢرقن، تتاڤي جک مريک برجيمت مڠݢوناکن بنتوان ڤريهاتين ناسيونل، مريک اکن بوليه کمبالي برنياݢ اڤابيلا کادأن ڤوليه؛ تتاڤي باݢايمانا ڤولا دڠن مريک يڠ اکن دبرهنتيکن کرجا جک کادأن ايکونومي دنيا برتمبه بوروق سلڤس اين؟
داڤتکه سأورڠ رماج يڠ سلاما اين هيدوڤ ميواه، ممنتيڠکن ݢاي هيدوڤ برصفة ماتيريالايستيق، هيدوڤ برڤقسيکن بوديا هيدونيسمى منريما کڽاتأن جک ايبو باڤ مريک سچارا تيبا٢ هيلڠ ڤنداڤتن اتاو تيدق لاݢي ممڤوڽاءي ڤنداڤتن سباڽق سبلومڽ؟
حقيقتڽ، اد دالم کالڠن ايبو باڤ يڠ برڤنداڤتن تيڠݢي تيدق ممڤوڽاءي سيمڤنن توناي يڠ باڽق کران مريک بربلنجا بسر، چونتوهڽ اونتوق ممباير رومه سرتا کندرأن يڠ مهل، برڤاکاين درڤد جنام ترکنل، ماکن دريستورن ترنام دان سريڠ برچوتي ک لوار نݢارا.
ماله ترداڤت جوݢ دالم کالڠن مريک اين يڠ منڠݢوڠ ڤلباݢاي هوتڠ کران سريڠ بربلنجا ملبيهي درڤد ڤنداڤتن.
اڤاکه ڤارا ايبو باڤ برسديا اونتوق برتروس-ترڠ دڠن انق رماج مريک تنتڠ کموڠکينن برلاکوڽ ڤرکارا سبݢيني سرتا ممبنتو انق٢ مريک ممبوات ڤرسديان مينتل دان ايموسي سبلوم اياڽ ترجادي؟
باݢي سستڠه رماج يڠ سوک ممڤاميرکن کميواهن هيدوڤ خاصڽ دميديا٢ سوسيال، سوده تنتو اکن مراسا ترتکان جک تيدق لاݢي داڤت برچوتي کلوار نݢارا اتاو بربلنجا سڤرتي سبلومڽ.
مريک موڠکين مراسا ترڤيڠݢير کران تيدق لاݢي ممڤو اونتوق بربلنجا بسر دان برسوک-ريا برسام تمن٢ مريک سڤرتي سبلومڽ.
کادأن اين اکن برتمبه ڤاره جک ايبو باڤ مريک جوݢ مڠالمي تکنن مينتل دان ايموسي عقيبة کهيلڠن ڤنداڤتن، سام سڤرتي انق رماج مريک. کهيدوڤن ککلوارݢان اکن منجادي تݢڠ دان جک ݢاݢل داتسي، اياڽ اکن ممباوا کڤد کرونتوهن اينستيتوسي کلوارݢ يڠ ستروسڽ اکن منيمبولکن ڤلباݢاي مسئله سوسيال يڠ لاين.
سباݢاي سأورڠ رماج، ساي مراساکن بهاوا ايبو باڤ سڤاتوتڽ منجادي توڠݢق کقواتن انق٢، مريک مستي برتروس-ترڠ دان بربينچڠ دري هاتي ک هاتي جک اد کموڠکينن ڤرکارا اين اکن برلاکو سوڤاي انق٢ مريک لبيه برسديا دان کوات اونتوق مڠهادڤي رينتاڠن.
دسينيله ڤنتيڠڽ هوبوڠن ککلوارݢان يڠ ارت سرتا اداڽ کومونيکاسي يڠ باءيق دانتارا ستياڤ اهلي کلوارݢ.
درڤد ڤڠالمن ساي، کقواتن سماڠت دان کاسيه سايڠ ايبو دان کاکق٢ تله ممودهکن ساي مڠدڤتاسيکن چارا کهيدوڤن يڠ ساڠت بربيذا درڤد سبلومڽ ستله ارواح ايه ڤرݢي منيڠݢلکن کامي سچارا تيبا٢.
کامي سريڠ بربينچڠ تنتڠ ڤلباݢاي ڤرکارا ترماسوق ڤربلنجأن کلوارݢ دمان ايبو برتروس-ترڠ تنتڠ کادأن کامي سکارڠ، اݢر کامي فهم کادأن يڠ سبنرڽ دان بوليه مرنچڠ ڤربلنجأن کلوارݢ دڠن لبيه باءيق.
سيلا باچ: ستاهون يڠ امت ݢيتير ﴿برتوليسن رومي﴾
ڤارا رماج مستي کوات دان رضا دالم مڠهادڤي دوݢان دان جاڠنله مڽالهکن اورڠ لاين د اتس مصيبة يڠ ملندا کهيدوڤن مريک.
جاڠنله ممبرونتق دان برسيکڤ ممنتيڠکن ديري سنديري کران سمواڽ ايت هاڽ اکن ممبوروقکن کادأن. رماج تيدق هاروس ممينتا سسواتو يڠ تيدق لاݢي ممڤو دسدياکن اوليه ايبو باڤ مريک؛ والاوڤون دهولوڽ اڤ يڠ مريک مينتا ايت اداله ڤرکارا يڠ بياسا دالم کهيدوڤن مريک.
رماج تيدق بوليه برڤوتوس اسا، کيت مستي بڠکيت دڠن سماڠت يڠ جيتو دان بروسها ممبنتو ايبو باڤ منچاري رزقي، ترماسوق منونتوت علمو دڠن برسوڠݢوه٢.
بلاجرله هيدوڤ دڠن سأداڽ دان بريکن کقواتن سرتا کاسيه سايڠ کڤد ايبو باڤ کيت د ساعت مريک برهادڤن دڠن دوݢان هيدوڤ.
کاسيه سايڠ دان کريضاان ايبو باڤ لبيه برهرݢ درڤد هرتا بندا دان سباݢاي انق کيت مستي سڠݢوڤ برکوربن اونتوق ايبو باڤ کيت.
اوکور باجو د بادن سنديري؛ بلاجرله اونتوق هيدوڤ برداسرکن کممڤوان ديري کيت دان جاڠنله کيت هيدوڤ برترسکن بوديا ماتيريالاستق دان هندونيسمى يڠ ملالايکن دان مروݢيکن کيت.
رزقي داتڠ درڤد الله سبحان وتعالى، برشکورله دڠن سݢالا کورنين الله، سموݢ کيت سموا دليمڤاهي کبرکتن دان سنتياس برادا د باوه ليندوڠنڽ، امين.


text:
اهلي ڤرليمن ݢوا موسڠ⹁ تڠکو غزالي حمزه مموهون کڤد يڠ دڤرتوا ديوان رعيت⹁ داتوء اظهر هارون سوڤايا مميندهکن تمڤت دودوقڽ برهمڤيرندڠن بلوک بيبس کران تيدق لاݢي مڽوکوڠ کراجاءن ڤرايکتن ناسيونل.
کاتاڽ ددالم سورت يڠ دألامتکن کڤد سڤيکر ديوان رعيت سمالم⹁ سجق اول لاݢي بلياو تيدق ڤرنه مڽوکوڠ اتاو برسام-سام دڠن کراجاءن يڠ دتوبوه مڠݢوناکن نام “ڤرايکتن ناسيونل”.
“دڠن هورمتڽ سوک ساي ممعلومکن بهاوا ساي تيدق ايڠين تروس براد دکروسي يڠ تله دسدياکن اونتوق ساي دالم ديوان رعيت برسام-سام دڠن لاءين٢ اڠݢوتا ديوان رعيت يڠ دتمڤتکن دالم کومڤولن سأوله-اوله منجادي ڤڽوکوڠ کراجاءن يڠ اد.”
دالم سورت ترسبوت⹁ تڠکو غزالي توروت مڽاتاکن بهاوا ستاکت اين بلياو مڠتاهوءي جک اد اڠݢوتا٢ ديوان رعيت لاءين درڤد ڤرتيڽ⹁ امنو⹁ يڠ تله براوروسن دڠن يڠ دڤرتوا مڠناءي تمڤت دودوق مريک دالم ديوان رعيت.
“والاو اڤ ڤون يڠ دلاکوکن اوليه مريک اين ساي دڠن سوکاهاتي موهون برڤينده کتمڤت لاءين يڠ سواجرڽ⹁ برسسواين دڠن سماڠت ڤرجواڠن باريسن ناسيونل/امنو.
“اين تراوتاماڽ سکالي ڤڠاوندي ساي⹁ اهلي٢ امنو دان رعيت مليسيا سوڤايا سديکيت ڤون تيدق بوليه دأڠݢڤ سباݢاي ڤڽوکوڠ کراجاءن ݢاݢل اين.”
Like this:
Like Loading...
يڠ دڤرتوا ديوان رعيت⹁ اظهر عزيزن هارون برکات⹁ ڤردان منتري محي الدين محمد ياسين برحق منتڤکن تريخ اونتوق ڤرليمن برسيدڠ سمولا اتس السن يڠ دراساکن واجر⹁ سوسولن تيته يڠ دڤرتوان اݢوڠ دان مجليس راج٢ ملايو سمالم.
منوروت لاڤورن فري مليسيا تودي⹁ بلياو برکات کوميتمن محي الدين اونتوق مڠاداکن سيدڠ ڤرليمن سکيتر سيڤتيمبر اتاو اوکتوبر تيدق ترلالو ليوات⹁ سباليقڽ منچوکوڤي باݢي مڠهادڤي کريسيس کوۏيد-19.
“ڤردان منتري برکواس منتڤکن تريخ سيدڠ ڤرليمن دڠن ڤرکنن يڠ دڤرتوان اݢوڠ. بلياو برحق ممڠݢيل سيدڠ مڠايکوت ڤرلمباݢاءن⹁ ماله بلياو تله مڽاتاکن سچارا راسيونل برکناءن کواجرن تيمڤور ترسبوت.
“انتاراڽ کران اڠک کوۏيد-19 دان سباݢايڽ⹁ جادي باݢي ڤيهق ڤرليمن⹁ کيت منوڠݢو تريخ ڤرسيدڠن دتتڤکن ننتي⹁” کاتاڽ⹁ منوروت سبواه لاڤورن اوليه اوتوسن مليسيا.
سمالم⹁ يڠ دڤرتوان اݢوڠ برڤندڠن سيدڠ ڤرليمن ڤرلو دأداکن دڠن سݢرا اونتوق ممبحثکن اوردينن٢ ضرورة دان ڤلن ڤموليهن نݢارا.
دالم سبواه کڽاتاءن ميديا⹁ داتوء ڤڠلولا بيجاي دراج استان نݢارا⹁ احمد فضيل شمس الدين برکات سلطان عبد الله سلطان احمد شه مڽدري ڤرنن ڤنتيڠ ڤرليمن اونتوق ممبينچڠکن ايسو برکاءيتن کوۏيد-19.
راج٢ ملايو توروت برسڤنداڤت دالم ڤرکارا ترسبوت⹁ دان منمبه بهاوا ديوان٢ اوندڠن نݢري جوݢ ڤرلو دبوليهکن اونتوق برسيدڠ دڠن سݢرا.
کلامرين⹁ محي الدين کتيک مڠعمومکن ڤلن ڤموليهن نݢارا يڠ مرڠکومي امڤت فاس برکات⹁ ڤرليمن بوليه برسيدڠ سمولا دالم فاس 3 ڤلن ڤموليهن نݢارا ياءيت سکيتر سيڤتيمبر اتاو اوکتوبر.
کاتاڽ⹁ کراجاءن اکن منيمبڠکن ڤراليهن درڤد فاس 1 کفاس 2 اڤابيلا ڤورات کيس هارين برکورڠن باوه 4,000 کيس⹁ سيستم کصيحتن عوم تيدق لاݢي دتاهڤ کريتيکل دان 10% ڤندودوق لڠکڤ دوا دوس ۏکسين.
محي الدين برکات⹁ نݢارا اکن براليه کفاس 3 جک ڤورات کيس هارين تورون کباوه 2,000 کيس⹁ سيستم کصيحتن عوم دتاهڤ سليسا دڠن قدر ڤڠݢوناءن کاتيل اونتيت راوتن راڤي دڤارس منچوکوڤي دان 40% ڤندودوق لڠکڤ دوا دوس ۏکسين.
بلياو منجڠکاکن سموا سيکتور ايکونومي اکن داڤت دبوک سأول اخير اوکتوبر اڤابيلا نݢارا مماسوکي فاس 4⹁ دڠن ڤورات کيس هارين کوۏيد-19 برکورڠن کڤد 500 کيس کباوه دان 60% ڤندودوق لڠکڤ دوس سونتيقن ۏکسين.
Like this:
Like Loading...
يڠ دڤرتوان اݢوڠ السنطان عبد الله رعاية الدين المسطافى بالله شه برتيته بهاوا ڤرسيدڠن ڤرليمن ڤرلو دأداکن سچڤت موڠکين باݢي ممبوليهکن ڤلن ڤموليهن نݢارا دان اوردينن٢ ضرورة دبحثکن اهلي٢ ديوان رعيت.
کڤوتوسن ترسبوت دبوات ستله ڤربينچڠن خاص راج٢ ملايو ڤتڠ تادي دأستان نݢارا.
ددالم سبواه کڽاتاءن ميديا اوليه داتوء ڤڠلولا بيجاي دراج⹁ داتوء ايندرا احمد فضيل شمس الدين⹁ سري ڤدوک بݢيندا توروت منظاهيرکن هارڤن اݢر اڠک جڠکيتن وابق کوۏيد-19 داڤت دلندايکن دڠن سݢرا.
بݢيندا توروت ممبري ڤرايڠتن کرس کڤد کراجاءن ڤرسکوتوان اونتوق برتيندق تݢس دالم ممودهکن بيروکراسي دان ممڤرچڤتن ڤروسيس ۏکسينيساسي کڤد رعيت سچڤت موڠکين.
السلطان عبد الله جوݢ برڤندڠن بهاوا ڤرلوڽ اد ساتو ڤندتدبيرن کراجاءن يڠ ستابيل دان کوکوه سرتا براوڤاي برفوڠسي دڠن ايفيکتيف دالم مناڠني وابق کوۏيد-19⹁ مک ڤرليمن هندقله دبنرکن اونتوق برسيدڠ.
دأخير کڽاتاءن ترسبوت⹁ بݢيندا تله منظاهيرکن ستيڠݢي-تيڠݢي ڤڠهرݢاءن اتس سوکوڠن برتروسن راج٢ ملايو يڠ منچرمينکن کڤريهاتينن تينغي بݢيندا راج٢ ملايو ترهادڤ کمصلحتن نݢارا دان کلڠسوڠن هيدوڤ رعيت.
Like this:
Like Loading...
Baca versi Rumi di sini.
يڠ دڤرتوا ديوان رعيت⹁ داتوء اظهر عزيزن @ هارون اخيرڽ برستوجو دڠن دسقن ماجوريتي اهلي٢ ديوان رعيت سوڤاي سموا اهلي ديوان رعيت دبنرکن براد ددالم ديوان کتيک ڤمبنتڠن بلنجاون 2021.
سبلومڽ⹁ هاڽ 80 اهلي ڤرليمن دبنرکن براد ددالم ديوان سماس ڤرسيدڠن برمولا هاري اين دسببکن ڤنولرن وابق کوۏيد-19.
ڤرکارا ترسبوت دبڠکيتکن اوليه اهلي ڤرليمن ڤورت ديکسن⹁ داتوء سري انوار ابرهيم سجوروس ستله ڤرسيدڠن ڤرليمن برمولا⹁ دان دسوکوڠ اوليه اهلي٢ ديوان رعيت دري ڤيهق کراجاءن دان ڤمبڠکڠ⹁ ترماسوق باݢن⹁ ليم ݢوان ءيڠ⹁ اراو⹁ شهيدان قاسم دان کيناباتڠن⹁ بوڠ مختر رادين.
ڤد مولاڽ⹁ داتوء اظهر تيدق ممبنرکنڽ کران ڤرکارا ترسبوت تلهڤون دڤوتوسکن ملالوءي ساتو اصول يڠ دلولوس سبلوم اين⹁ نامون اتس داسر ديموکراسي⹁ اهلي٢ ڤرليمن تله مندسق اونتق ڤرکارا ترسبوت دسيمق سمولا⹁ دان اخيرڽ داتوء اظهر برستوجو اونتوق ممبنرکن سموا اهلي ديوان رعيت اونتوق ماسوق کدالم ديوان.
Like this:
Like Loading...
Baca versi Rumi di sini.
ڤرسيداڠن ديون رعيت سبنتر تدي منجادي هڠت اڤابيلا ڤيهق ڤمباڠکڠ يڠ دکتواي انور ابرحم لانتڠ منولق اوسول اونتوق تن سري محمد عرف مڠوسوڠکن جاواتنڽ.
سيلا باچ: ديوان رعيت ستوجو جاواتن يڠ دڤرتوا ديوان دکوسوڠکن
نامون کڤوتوسن اوندين مميهق کڤد ڤيهق کراجاءن.
اونتوق ريکود⹁ ڤد بولان جولاي 2018⹁ کراجاءن ڤاکتن هارڤن دباواه تون دوکتور محضير جوݢ تله مڠݢنتيکن يڠ دڤرتوا ديوان دان تيمبالنڽ ستلاه مريک ممبنتوق کراجاءن.
ڤرسيداڠن اکن برسامبوڠ ڤد جام 2.30 ڤتڠ ننتي. ڤرسوءلنڽ⹁ اداکه ڤييهق ڤمباڠکڠ اکن ممباڠکڠ اوسول اونتوق ملانتيق اظهر عزيزن @ هارون سباݢاي يڠ دڤرتوا ديوان؟
جيک بنر⹁ اڤاکه الاسن يڠ اکن مريک ݢون ڤاکاي کتيک مننتڠ اوسول ترسبوت؟
اين اداله کرن تون محضير سنديري ڤرنه ملانتيق اظهر سباݢاي ڤڠروسي سوروهنجاي ڤيليهن راي⹁ ايايتو ساتو جاواتن يڠ امت ڤنتيڠ ددالم ڤنتدبيرن نݢارا.
مک ڤد داسرڽ تون محضير دان کابينيت ڤاکتن هارڤن ڤرچاي اکن کريديبيليتي دان اينتيݢريتي اظهر هارون.
Like this:
Like Loading...
Baca versi Rumi di sini.
ديوان رعيت ڤد ڤرسيدڠن هاري اين تله برستوجو اونتوق يڠ دڤرتوا دوان رعيت⹁ يڠ برهورمت تن سري داتوق محمد عريف بن محمد يوسوف اونتووق مڠوسوڠکن جاواتنڽ اتس الاسن ترداڤت ڤنچالونن لاين باݢي جاواتن توان يڠ دڤرتوا.
ستله ڤربهسن هڠت يڠ برلاڠسوڠ سلاما ببراڤا جم⹁ اهلي٢ ديوان رعيت تله مڠوندي اونتوق مموتوسکن ڤرکارا ترسبوت⹁ دان سراماي 111 اهلي ديوان رعيت مڽوکوڠ اوسول ترسبوت⹁ مانکالا هاڽ 109 اهلي منولق.
اوسول يڠ دبنتاڠکن اوليه ڤردان منتري⹁ تن سري محي الدين ياسين ايت دبهسکن اوليه 2 اورڠ اهلي ڤارليمن داري ڤيهق ڤمباڠکڠ⹁ دان 2 اورڠ اهلي ڤارليمن داري ڤيهق کراجاءن⹁ ايايتو داتوق سري انور ابرحيم درڤد ڤ.ه.⹁ نيق محمد زواوي سالح درڤد ڤاس⹁ تن دوکتور محضير محمد يڠ مروڤکن اهلي ڤارليمن بيبس⹁ دان داتوق سري شهيدان کسيم درڤد باريسن ناسيونل.
اوسول ترسبوت دݢولوڠ اوليه منتري دجباتن ڤردان منتري⹁ داتوق تاکي الدين حسن.
وقتو ريهت تڠه هاري دتڠݢوهکن کجم 1.15 تڠه هاري باݢي ممڤرچڤاتکن دان ممڤرمودهکن اوروسن ڤڠوندين⹁ ستله دچدڠکن اوليه داتوق تاکي الدين دان دڤرستوجوي اولين سڤيکر ديوان⹁ محمد رشيد حسنون.
ديوان رعيت دجڠک اکن ممبهس اوسول اونتوق ملانتيق يڠ بربهاݢيا داتوق اظهر بن عزيزن @ هارون سباݢاي توان يڠ دڤرتوا ديوان يڠ باهرو.
Like this:
Like Loading...


text:
منتري بسر ڤيراق⹁ داتوء سري احمد فيصل ازومو ݢݢل ممڤراوليه سوکوڠن ماجوريتي اهلي ديوان اودڠن نݢري دالم اصول اوندي ڤرچاي يڠ برلڠسوڠ ڤد جمعة.
سباڽق 48 اوندي تيدق مڽوکوڠ اصول برکناءن دان هاڽ 10 يڠ مڽوکوڠ مانکالا ترداڤت ساتو اوندي روسق اتاو برکچوالي.
ترداهولو⹁ منروسي سورت برتريخ 18 نوۏيمبر⹁ ادون ڤڠکالن باهرو⹁ داتوء عبد المناف هاشم برکات احمد فيصل يڠ جوݢ ادون چندرياڠ درڤد ڤرتي ڤريبومي برساتو مليسيا ممڤوڽاءي کيقينن ماجوريتي اهلي يڠ برهورمت دون.
اونتوق ريکود⹁ باݢي سسواتو اصول اونتوق منداڤت ماجوريتي موده⹁ اي ممرلوکن سکورڠ-کورڠڽ 30 ادون.
ڤيراق ممڤوڽاءي 59 ادون يڠ ترديري درڤد باريسن ناسيونل 25⹁ ڤ.ڤ.ب.م. 5⹁ ڤاس 3⹁ ڤرتي تيندقن ديموکراتيک 16⹁ ڤ.ک.ر. 3⹁ ڤ.ا.ن. 5⹁ ݢرقن 1 دان بيبس 1.


text:
اڤ مقصود ليما مشوارت ڤوليتيک داداکن سرنتق ڤد هاري اين، سڤرتي يڠ دلاڤورکن استرو اونا؟ ادکه اين ساتو ڤتاندا بهاوا سسواتو يڠ ڤنتيڠ سداڠ بيرقاو؟
نݢارا کچوه دڠن ايسو ڤراليهن کواس تون دوکتور محضير سباݢاي ڤردان منتري مليسيا کڤد ڤريسيدن ڤرتي کعاديلن رعيت، داتوق سري انور إبراهيم.
ستله همڤير دوا تاهون تون محضير منجادي ڤردان منتري کتوجوه ستله دڤيليه اوليه کراجأن ڤيمڤينن ڤاکتن هارڤن، کيني همڤير ستياڤ هاري کدڠرن سوارا-سوارا درڤد ݢابوڠن ڤرتي کراجأن يڠ سچارا ترڠ-تراڠن ماهوکن بلياو مڽراهکن جاوتنڽ کڤد داتوق سري انور إبراهيم.
مناريقڽ، مشوارت مجليس ڤريسيدن ڤاکتن هارڤن دوا هاري يڠ لالو تله منتڤکن بهاوا تون محضير اکن ممݢڠ جاوتن ترسبوت سلاما مان يڠ بلياو ماهو، دان تون محضير اکن منتڤکن سنديري تاريخ بلياو اکن ملتقکن جاوتنڽ سباݢاي ڤردان منتري.
اين ممبڠکيتکن ڤراسان ماره دالم کالڠن ݢولوڠن يڠ مڽوکوڠ انور إبراهيم، يڠ مڠهارڤکن مشوارت ترسبوت برجاي مموتوسکن تاريخ تون محضير ملتقکن جاوتنڽ.
مک، سکومڤولن ڤڽوکوڠ انور إبراهيم برحسرت اونتوق تورون ک جالنن دمي منونتوت اݢر انور إبراهيم دجاديکن ڤردان منتري کلاڤن دڠن سݢرا.
والاو باݢايماناڤون، انور إبراهيم ممبوات کڽاتأن بهاوا بلياو منريما کڤوتوسن مجليس ڤريسيدن ڤاکتن هارڤن دان مڠاتکن بهاوا بلياو ڤرلو صبر دان مريک ڤرلو ممبري ماس کڤد تون محضير.
نامون ترکيني، ڤورتل فري مليسيا تودي ملاڤورکن بهاوا، ”سستڠه منتري تله مڠمس ميجا د کمنترين ماسيڠ-ماسيڠ“.
جک بنر بريتا اين، اڤاکه يڠ سداڠ برلاکو؟
اخبار فري مليسيا تودي دان حراکه ملاڤورکن بهاوا عزمين علي دان ذورايدا کامروددين ڤولا تله مڠومومکن اونتوق مڠاداکن ساتو سيدڠ اخبار ڤد ڤتڠ اين دان راماي منجڠک بهاوا مريک اکن برتيندق کلوار ڤرتي برسام ببراڤ ڤميمڤين ڤقر لاين.
اڤاکه بنر جڠکان فري مليسيا تودي بهاوا تون محضير اکن کايستان نݢارا مالم اين اونتوق مڠادڤ السلطان عبد الله رعاية الدين المصطفى بالله شاه الحاج ابن سلطان حاج أحمد شاه المستعين بالله؟
ادکه اين بماقنا ڤراليهن کواس اکن برلاکو لبيه چڤت دري يڠ دجڠک؟
سݢالا-ݢالنيا اداله د باوه بودي بيچارا يڠ د-ڤرتوان اݢوڠ سباݢاي کتوا ايکسيکوتيف نومبور ساتو نݢارا د مان بݢيندا ممڤوڽاءي کواس اونتوق ممبوات کڤوتوسن دمي مننتوکن ماس هادڤن برداسرکن ڤرونتوکن يڠ ترتوليس د دالم ڤرلمباݢان ڤرسکوتوان.
سموݢ الله سبحان وتعالى ممبرکتي بݢيندا، سرتا مرحمتي نݢارا کيت.


text:
سباݢاي انق ديديق المرحوم تونکو عبد الرحمان⹁ تڠکو غزالي حمزه لبيه ممهمي دان مڠهاياتي سماڠت اصلڤرجواڠن امنو بربنديڠ رامايڤميمڤين امنو لاءين⹁ اڤاته لاݢي مريک يڠ ڤرنه مننتڠ کڤيمڤينن تونکو داهولو.
تڠکو غزالي منݢسکن امنو تيدق دتوبوهکن کران ڤراساءن دڠکي.
ماله اصل سجاره ڤنوبوهن امنو بوکنله برتوجوان ڤوليتيک⹁ تتاڤي مروڤاکن ساتو ڤرجواڠن کبڠساءن يڠ دبڠکيت اوليه رعيت تانه ملايو.
ڤرجواڠن رعيت ياج يڠ دتراجوءي امنو اداله اونتوق ممبيلا راج٢ ملايو سرتا مارواه بڠسا دمي ڤراساءن کاسيه سايڠ کڤد راج دان نݢارا.
اورڠ ملايو تيدق ريلا منجادي همبا عبدي بريتيش ملالوءي ڤنوبوهن ملايان يونيئن.
منوروت تڠکو⹁ والاوڤون ممڤوڽاءي سماڠت کبڠساءن يڠ کوات⹁ اورڠ ملايو تيدق راسيس ماله تله منريما قوم لاءين دڠن تاڠن تربوک.
راماي اورڠ مودا يڠ تيدق مڠنالي سجاره ڤرجواڠن نݢارا بڠسا. اد يڠ برسيکڤ اڠکوه ترهادڤ مريک يڠ لبيه داهولو مراس اسم ݢارم کهيدوڤن⹁ ماله مراساکن ديري لبيه بيجق سرتا سوده چوکوڤ برڤڠالمن.
راماي جوݢ يڠ برسيکڤ تيدق ڤدولي سرتا تيدق مڠامبيل برت اکن سجاره نݢارا.
ݢينراسي مودا هاروس کمبالي کڤد سجاره اسس ڤرجواڠن اورڠ ملايو سوڤايا روح ڤرجواڠن اصل کيت تيدق هيلڠ دتلن زمان.


text:
اهلي ڤرليمن ݢوا موسڠ⹁ تڠکو غزالي حمزه مموهون کڤد يڠ دڤرتوا ديوان رعيت⹁ داتوء اظهر هارون سوڤايا مميندهکن تمڤت دودوقڽ برهمڤيرندڠن بلوک بيبس کران تيدق لاݢي مڽوکوڠ کراجاءن ڤرايکتن ناسيونل.
کاتاڽ ددالم سورت يڠ دألامتکن کڤد سڤيکر ديوان رعيت سمالم⹁ سجق اول لاݢي بلياو تيدق ڤرنه مڽوکوڠ اتاو برسام-سام دڠن کراجاءن يڠ دتوبوه مڠݢوناکن نام “ڤرايکتن ناسيونل”.
“دڠن هورمتڽ سوک ساي ممعلومکن بهاوا ساي تيدق ايڠين تروس براد دکروسي يڠ تله دسدياکن اونتوق ساي دالم ديوان رعيت برسام-سام دڠن لاءين٢ اڠݢوتا ديوان رعيت يڠ دتمڤتکن دالم کومڤولن سأوله-اوله منجادي ڤڽوکوڠ کراجاءن يڠ اد.”
دالم سورت ترسبوت⹁ تڠکو غزالي توروت مڽاتاکن بهاوا ستاکت اين بلياو مڠتاهوءي جک اد اڠݢوتا٢ ديوان رعيت لاءين درڤد ڤرتيڽ⹁ امنو⹁ يڠ تله براوروسن دڠن يڠ دڤرتوا مڠناءي تمڤت دودوق مريک دالم ديوان رعيت.
“والاو اڤ ڤون يڠ دلاکوکن اوليه مريک اين ساي دڠن سوکاهاتي موهون برڤينده کتمڤت لاءين يڠ سواجرڽ⹁ برسسواين دڠن سماڠت ڤرجواڠن باريسن ناسيونل/امنو.
“اين تراوتاماڽ سکالي ڤڠاوندي ساي⹁ اهلي٢ امنو دان رعيت مليسيا سوڤايا سديکيت ڤون تيدق بوليه دأڠݢڤ سباݢاي ڤڽوکوڠ کراجاءن ݢاݢل اين.”
Like this:
Like Loading...
يڠ دڤرتوا ديوان رعيت⹁ اظهر عزيزن هارون برکات⹁ ڤردان منتري محي الدين محمد ياسين برحق منتڤکن تريخ اونتوق ڤرليمن برسيدڠ سمولا اتس السن يڠ دراساکن واجر⹁ سوسولن تيته يڠ دڤرتوان اݢوڠ دان مجليس راج٢ ملايو سمالم.
منوروت لاڤورن فري مليسيا تودي⹁ بلياو برکات کوميتمن محي الدين اونتوق مڠاداکن سيدڠ ڤرليمن سکيتر سيڤتيمبر اتاو اوکتوبر تيدق ترلالو ليوات⹁ سباليقڽ منچوکوڤي باݢي مڠهادڤي کريسيس کوۏيد-19.
“ڤردان منتري برکواس منتڤکن تريخ سيدڠ ڤرليمن دڠن ڤرکنن يڠ دڤرتوان اݢوڠ. بلياو برحق ممڠݢيل سيدڠ مڠايکوت ڤرلمباݢاءن⹁ ماله بلياو تله مڽاتاکن سچارا راسيونل برکناءن کواجرن تيمڤور ترسبوت.
“انتاراڽ کران اڠک کوۏيد-19 دان سباݢايڽ⹁ جادي باݢي ڤيهق ڤرليمن⹁ کيت منوڠݢو تريخ ڤرسيدڠن دتتڤکن ننتي⹁” کاتاڽ⹁ منوروت سبواه لاڤورن اوليه اوتوسن مليسيا.
سمالم⹁ يڠ دڤرتوان اݢوڠ برڤندڠن سيدڠ ڤرليمن ڤرلو دأداکن دڠن سݢرا اونتوق ممبحثکن اوردينن٢ ضرورة دان ڤلن ڤموليهن نݢارا.
دالم سبواه کڽاتاءن ميديا⹁ داتوء ڤڠلولا بيجاي دراج استان نݢارا⹁ احمد فضيل شمس الدين برکات سلطان عبد الله سلطان احمد شه مڽدري ڤرنن ڤنتيڠ ڤرليمن اونتوق ممبينچڠکن ايسو برکاءيتن کوۏيد-19.
راج٢ ملايو توروت برسڤنداڤت دالم ڤرکارا ترسبوت⹁ دان منمبه بهاوا ديوان٢ اوندڠن نݢري جوݢ ڤرلو دبوليهکن اونتوق برسيدڠ دڠن سݢرا.
کلامرين⹁ محي الدين کتيک مڠعمومکن ڤلن ڤموليهن نݢارا يڠ مرڠکومي امڤت فاس برکات⹁ ڤرليمن بوليه برسيدڠ سمولا دالم فاس 3 ڤلن ڤموليهن نݢارا ياءيت سکيتر سيڤتيمبر اتاو اوکتوبر.
کاتاڽ⹁ کراجاءن اکن منيمبڠکن ڤراليهن درڤد فاس 1 کفاس 2 اڤابيلا ڤورات کيس هارين برکورڠن باوه 4,000 کيس⹁ سيستم کصيحتن عوم تيدق لاݢي دتاهڤ کريتيکل دان 10% ڤندودوق لڠکڤ دوا دوس ۏکسين.
محي الدين برکات⹁ نݢارا اکن براليه کفاس 3 جک ڤورات کيس هارين تورون کباوه 2,000 کيس⹁ سيستم کصيحتن عوم دتاهڤ سليسا دڠن قدر ڤڠݢوناءن کاتيل اونتيت راوتن راڤي دڤارس منچوکوڤي دان 40% ڤندودوق لڠکڤ دوا دوس ۏکسين.
بلياو منجڠکاکن سموا سيکتور ايکونومي اکن داڤت دبوک سأول اخير اوکتوبر اڤابيلا نݢارا مماسوکي فاس 4⹁ دڠن ڤورات کيس هارين کوۏيد-19 برکورڠن کڤد 500 کيس کباوه دان 60% ڤندودوق لڠکڤ دوس سونتيقن ۏکسين.
Like this:
Like Loading...
Baca versi Rumi di sini.
يڠ دڤرتوا ديوان رعيت⹁ داتوء اظهر عزيزن @ هارون اخيرڽ برستوجو دڠن دسقن ماجوريتي اهلي٢ ديوان رعيت سوڤاي سموا اهلي ديوان رعيت دبنرکن براد ددالم ديوان کتيک ڤمبنتڠن بلنجاون 2021.
سبلومڽ⹁ هاڽ 80 اهلي ڤرليمن دبنرکن براد ددالم ديوان سماس ڤرسيدڠن برمولا هاري اين دسببکن ڤنولرن وابق کوۏيد-19.
ڤرکارا ترسبوت دبڠکيتکن اوليه اهلي ڤرليمن ڤورت ديکسن⹁ داتوء سري انوار ابرهيم سجوروس ستله ڤرسيدڠن ڤرليمن برمولا⹁ دان دسوکوڠ اوليه اهلي٢ ديوان رعيت دري ڤيهق کراجاءن دان ڤمبڠکڠ⹁ ترماسوق باݢن⹁ ليم ݢوان ءيڠ⹁ اراو⹁ شهيدان قاسم دان کيناباتڠن⹁ بوڠ مختر رادين.
ڤد مولاڽ⹁ داتوء اظهر تيدق ممبنرکنڽ کران ڤرکارا ترسبوت تلهڤون دڤوتوسکن ملالوءي ساتو اصول يڠ دلولوس سبلوم اين⹁ نامون اتس داسر ديموکراسي⹁ اهلي٢ ڤرليمن تله مندسق اونتق ڤرکارا ترسبوت دسيمق سمولا⹁ دان اخيرڽ داتوء اظهر برستوجو اونتوق ممبنرکن سموا اهلي ديوان رعيت اونتوق ماسوق کدالم ديوان.
Like this:
Like Loading...
Baca versi Rumi di sini.
ڤرسيداڠن ديون رعيت سبنتر تدي منجادي هڠت اڤابيلا ڤيهق ڤمباڠکڠ يڠ دکتواي انور ابرحم لانتڠ منولق اوسول اونتوق تن سري محمد عرف مڠوسوڠکن جاواتنڽ.
سيلا باچ: ديوان رعيت ستوجو جاواتن يڠ دڤرتوا ديوان دکوسوڠکن
نامون کڤوتوسن اوندين مميهق کڤد ڤيهق کراجاءن.
اونتوق ريکود⹁ ڤد بولان جولاي 2018⹁ کراجاءن ڤاکتن هارڤن دباواه تون دوکتور محضير جوݢ تله مڠݢنتيکن يڠ دڤرتوا ديوان دان تيمبالنڽ ستلاه مريک ممبنتوق کراجاءن.
ڤرسيداڠن اکن برسامبوڠ ڤد جام 2.30 ڤتڠ ننتي. ڤرسوءلنڽ⹁ اداکه ڤييهق ڤمباڠکڠ اکن ممباڠکڠ اوسول اونتوق ملانتيق اظهر عزيزن @ هارون سباݢاي يڠ دڤرتوا ديوان؟
جيک بنر⹁ اڤاکه الاسن يڠ اکن مريک ݢون ڤاکاي کتيک مننتڠ اوسول ترسبوت؟
اين اداله کرن تون محضير سنديري ڤرنه ملانتيق اظهر سباݢاي ڤڠروسي سوروهنجاي ڤيليهن راي⹁ ايايتو ساتو جاواتن يڠ امت ڤنتيڠ ددالم ڤنتدبيرن نݢارا.
مک ڤد داسرڽ تون محضير دان کابينيت ڤاکتن هارڤن ڤرچاي اکن کريديبيليتي دان اينتيݢريتي اظهر هارون.
Like this:
Like Loading...


text:
تعالى مک سڠ فرتديوا فون مليهت سبوه مهليکي فد فولو ايت مک تيته بکند فد سکل منتري هلبالڠ سکلين تيڠڬل له توان٢ د سين کيت هندق فرکي فد مهليکي ايت مک بکندا فون فرکيله فد مهليکي ايت ستله سمفي مک بکند فون بايکله کاتس مهليکي ايت مک دليهت ادا سؤرڠ فتري دياداف اوله سکل دايڠ٢ دان اينڠ فڠاسهڽ دان بيت٢ فرويرا سکلينڽ فون دودق مڠادف اي ترلالو ايلق روفاڽ سفرة امفت بلس هاري بولن مک بکند فونسکرا مڠمفيري توان فتري ايت مک سکل دايڠ٢ فون ترکجت دان حيران مليهت روف سڠ فرتديو ايت مک سمبه سکل اينڠ فڠاسهڽ يا توانکو سياف تونکو اين مک تيته سڠ فرتديوا اکو اين سؤرڠ ديوا تورن در کاندران داتڠ هندق بربورو دڠن سکل رعيتکو فد فولو اين مک تيته بکندا اڠکو اين سياف دان اف سببڽ داتڠ کماري اين بکيمان داتڠ دودق د تڠه لاوةفولو اين مک سمبه سکل اينڠ فڠاسه توان فتري فد سڠ فرتديوا سکلينڽ هابس دفرسمبهکن سکال کلکوان دان فرنته کمال حکمة ايتفون دفرسمبهکنڽ فد سڠ فرتديوا مک سڠ فرتديوا فون منڠر سمبه سکل اينڠ فڠاسه توان فتري کمسبال مرقن لڠکم دمکين ايت مک ترلالوله سکچيت هاتي بکند ايت مک سکل رعية فرويرا يڠترسمبوڽي ايتفون دسوره کلور دان مرات تربڠ کنايکن سڠ فرتديوا فون دباوا اورڠله فرک کفولو ايت دڠن سکل بوڽي بڽينڽ افبيل توان فتري دان سکل ايسي استان مندڠر بوڽي بڽين دان مليهت سکل فرنته ديوا تورن ايت ترلالو باڽق داتڠ دڠن سکل فکاين ترلالو انده٢ رات تربڠ ايتفون دڠن فرهياسن يڠکاماسن داتڠ مندافتکن سڠ فرتديوا سمواڽ برداتڠ سمبه فد تون فتري کمال رقن فلڠکم مک تون فتري فون تاهوله اکن سڠ فرتديوا ايت انق راج بسر تورن درفد کاندران مماکي دڠن سلڠکفڽ مک تون فتري فون سرة دڠن سکل ايسي مهليکي ايت فون امت سکچيت له ددالم هتيڽ مک سڠ فرتديوا دان تون فتري فون برکات٢ دڠن سڠ فرتديو ايت ستله سده مک تون فتري کمال رقن فلڠکم
Page:Hikayat Hang Tuah.djvu/7
Jump to navigation Jump to search
This page has not been proofread.


text:
سوروهنجاي تيڠݢي ڤرتوبوهن بڠسا٢ برساتو اونتوق ڤلارين ﴿يو اين ايچ سي ار﴾ مڠاکوءي تنتڠ کووجودن کݢيءاتن ڤمالسون کاد ڤلارين سوروهنجاي ترسبوت.
ممتيق لاڤورن اوتوسن ديݢيتل⹁ ڤيهق ڤرتوبوهن بڠسا٢ برساتو تله منتڤکن چيري کسلامتن دالم کاد ڤلارين ترسبوت⹁ ترماسوقله چيري هولوݢرام⹁ کود ڤالڠ⹁ سيستم تيندق بالس ڤانتس سلامت سلاءين ڤڠومڤولن دات بيوميتريک يڠ ممرلوکن ايمبسن ايريس دان چڤ جاري.
“سباهݢين درڤد اوسها برتروسن کامي اونتوق ممبنتراس ڤماسلون کاد دان ڤمالسون ايدينتيتي⹁ يو اين ايچ سي ار تله ممبوات ڤلابورن يڠ بسر دالم ممڤرکوکوهکن لاݢي ڤروسيدور دان مماستيکن اينتيݢريتي دوکومن کامي.
“کصحيهن کاد بوليه دصحکن ملالوءي اڤليکاسي يو اين ايچ سي ار ۏيريفاي-مي ﴿UNHCR Verify-MY﴾ يڠ ممبوليهکن ڤݢاواي ڤڠوات کياس اوندڠ٢ دان مريک يڠ ترليبت دالم کرج ڤرليندوڠن دان بانتون اونتوق لبيه موده ممبوات ڤڠصحن کاد⹁” کاتڽ دالم سبواه کڽاتاءن يڠ دکلوارکن سمالم.
منوروت ڤنددهن اوليه اخبر ميڠݢون مليسيا ڤد 2 اوݢوس لالو⹁ کاد السو وارݢ اسيڠ برکناءن بوليه دڤروليهي منروسي ايجين دڠن هارݢ سکيتر 500 ک 800 ريڠݢيت سهاج. مريک اکن دبري کاد ڤالسو ترسبوت جيک تيدق منڤاتي شارت يڠ دتتڤکن اوليه يو اين ايچ سي ار باݢي کاد ترسبوت.
والاو باݢايمانڤون⹁ سکيراڽ مريک دتڠکڤ⹁ وارݢ اديڠ ترليبت اکن دبري کاد يو اين ايچ سي ار يڠ صح دڠن مده.
اوتوسن مليسيا ڤد بولن لڤس توروت ڤرنه منددهکن کيرا٢ 86,155 ڤلارين روهيڠڽ دنݢارا اين هامڤير مڽاماءي بيلاڠن ڤندودوق ڤوتراجاي نامون هاڽ 317 يڠ دبريکن ڤنمڤاتن دنݢارا کتيک دالم تيمڤوه انم بولان تاهون اين نامون هاکيکتڽ مليسيا هاڽ ڤنمڤاتن سمنتارا.


text:
ڤݢوام نݢارا⹁ تن سري ادروس هارون تله منيڠݢلکن کاوسن رومه تن سري محي الدين محمد ياسين ستله هاضير برسام-سام ببراڤ منتري کابينيت دان ڤݢاواي کانن کراجاءن درومه ڤردان منتري ترسبوت.
ترداهوو⹁ ببراڤ اڠݢوتا جماعه منتري دان ڤݢاواي کانن کراجاءن دليهت حاضير ککديامن محي الدين محمد ياسين دبوکيت دامنسارا ڤاݢي اين.
منوروت لاڤورن اخبر مليسياکيني⹁ کندراءن يڠ دڤرچاياءي ممباوا منتري⹁ ڤݢوام نݢارا ادروس هارون دان ڤݢاواي کراجاءن لاءين دليهت مماسوقي کاوسن ڤرومهن ڤردان منتري ڤد جم 9.40 ڤاݢي تادي.
توروت دليهت منيڠݢلکن کديامن محي الدين اياله تيمبلن ڤردان منتري⹁ داتوء سري اسماعيل صبري يعقوب.
دڤرچاياءي کحاضيرن منتري دان ڤݢاواي کراجاءن درومه محي الدين برکاءيتن دڠن دسقن امنو سوڤايا اهلي ڤرليمن ڤاݢوه مڠاوندورکن ديري درڤد جاوتن ڤردان منتري.
ڤريسيدن امنو احمد زاهد حميدي مالم تادي معمومکن کڤوتوسن ڤرتي ايت مناريق باليق سوکوڠنڽ کڤد محي الدين دڠن سݢرا⹁ دڠن السن کراجاءن ݢاݢل دالم توݢسڽ ترماسوق مناڠني وابق کوۏيد-19.
مجليس ترتيڠݢي امنو مموتوسکن محي الدين مستي ممبري لالوان کڤد ڤردان منتري سمنتارا يڠ اکن ممفوکوسکن مناڠني وابق⹁ سبلوم دأداکن ڤيليهن راي عموم اونتوق مڠمباليکن سمولا مندت کڤد رعيت.
Like this:
Like Loading...
بريتا ڤلنتيقن اسماعيل صبري سباݢاي تيمبالن ڤردان منتري ڤتڠ تادي تنتو منجادي کجوتن باݢي راماي رعيت نݢارا. بکس منتري کانن ڤرتاهنن ترسبوت يڠ جوݢ مروڤاکن ناءيب ڤريسيدن امنو تله ممنوهي جاوتن يڠ تله دکوسوڠکن سلاما لبيه 1 تاهون دساعت سواسان ڤوليتيک سماکين هاڠت.
لبيه٢ لاݢي⹁ مالم اين ڤميمڤين٢ امنو اکن برتمو دان بربينچڠ مڠناءي کڤوتوسن مريک اکن ستاتوس امنو ددالم کراجاءن. امنو دجڠک مڠعمومکن ڤنديرين ڤرتي سام اد مالم اين اتاوڤون ايسوق.
کڤوتوسن امنو اکن مننتوکن ناسيب کراجاءن ڤرايکتن ناسيونل⹁ سام اد تروس ممرينته نݢارا اتاوڤون ترقبور سباݢاي کراجاءن ڤرسکوتوان يڠ ڤاليڠ سيڠکت ممرينته نݢارا.
اداکه لڠکه ملنتيق اسماعيل صبري ساتو جالن دمي ممستيکن امنو تروس برسام مڽوکوڠ ڤرايکتن ناسيونل؟
خبر اڠين مڠاتاکن بهاوا اسباب اوتام تن سري محي الدين تيدق ملنتيق سأورڠ تيمبالن ڤردان منتري سبلوم اين اداله کران بلياو ماهو مڽلسايکن ايسو ڤربوتن کواس انتارا ڤميمڤين ڤ.ڤ.ب.م. دان امنو.
ازمين سريڠ دکاتاکن سباݢاي چالون اوتام تيمبالن ڤردان منتري. نامون ڤد ساعت کدودوقن کراجاءن ترانچم سبݢيني⹁ نمڤقڽ ڤردان منتري مميليه ڤميمڤين امنو کران ڤيليهن ايت موڠکين داڤت مڽلامتکن کأداءن.
داهولوڽ⹁ راماي جوݢ يڠ منجڠک منتري لوار نݢري⹁ هشام الدين حسين يڠ اکن دلنتيق سباݢاي تيمبالن ڤردان منتري.
نام اسماعيل صبري هاڽ مولا دسبوت-سبوت ستله خبر تنتڠ ڤرتموان دجالن بيلمي بارو٢ اين يڠ دکاتاکن مروڤاکن ساتو ڤرتموان يڠ دأوسهاکن بلياو.
ڤرسوءالنڽ اداله:
- اداکه امنو اکن برڤواس هاتي دڠن لنتيقن اين؟
- اداکه سواتو تيندقن سݢرا اکن دعمومکن مالم اين؟
- اڤاکه تيندقن امنو ستروسڽ؟
يڠ دڤرتوان اݢوڠ⹁ السلطان عبد الله رعاية الدين المصطافى بالله شه برتيته بهاوا نݢارا ممرلوکن سبواه کراجاءن يڠ ستابيل دان کوکوه سرتا براوڤايا برفوڠسي دڠن ايفيکتيف دمي مموليهکن ايکونومي نݢارا دان مناڠني وابق کوۏيد-19.
سموݢ الله سلامتکن نݢارا اين درڤد هورو-هارا سرتا مڠمباليکنڽ کڤد کأمانن⹁ امين.
Like this:
Like Loading...


text:
بنرکه نيلاي کمسرأن دالم هوبوڠن سسام اهلي کلوارݢ سماکين هاري سماکين ڤودر عقيبة کسيبوکن کيت ممنوهي تونتوتن کهيدوڤن مودن يڠ کادڠ کالا منجاديکن کيت برصفة لبيه اينديۏيدواليستيق؟ ولحال عمومڽ کيت تاهو بهاوا نيلاي ککلوارݢان اداله ساتو اسڤيک يڠ امت ڤنتيڠ دالم ڤمبنتوقن سبواه کلوارݢ سکينه.
تله منجادي ساتو کبياساان باݢي ڤارا رماج اونتوق کلوار برکومڤول برسام راکن٢ سبايا; ماله⹁ راماي يڠ لبيه سوک برسنتاي برسام راکن٢ درڤد برمسرا برسام اهلي کلوارݢ درومه.
مريک موڠکين کلوار اونتوق بلاجر سچارا برکومڤولن⹁ برياده⹁ منونتون وايڠ⹁ ماکن دريستورن⹁ مليڤق اتاو سقدر برجالن٢ دان ‘window shopping’ دڤوست٢ ممبلي-بله.
اد يڠ هاڽ ڤولڠ کرومه کتيک سوده همڤير تيبا وقتو سنجا⹁ ماله⹁ تيدق کورڠ ڤولا ڤارا رماج يڠ ماسيه بلوم برادا درومه والاوڤون تله ماسوق وقتو مغرب.
اين منجاديکن ماس يڠ مريک لواڠکن برسام ايبو باڤ دان اهلي کلوارݢ لاينڽ ساڠت ترحد⹁ ايايت سکيتر وقتو ماکن مالم دان ببراڤ جم سلڤس ايت. ايتڤون جک ماسيڠ٢ تيدق ترلالو سيبوق مڠݢوناکن تيليفون بيمبيت کايک ماکن دان سلڤس ايت سيبوق دڠن ڤلباݢاي توݢسن اتاو سيبوق برماءين ڤرماءينن کومڤوتر⹁ منونتون رانچڠن کݢماران دتيليۏيشن اتاو منعمتي ڤلباݢاي ۏيدياو دميديا سوسيال.
حاصيلڽ کيت داڤتي بهاوا سباهاݢين درڤد رماج لبيه راڤت دان لبيه ممڤرچايأي راکن٢ مريک بربنديڠ ايبو باڤ دان اهلي کلوارݢ يڠ لاين⹁ سرتا مراسا لبيه سليسا دان تربوک اونتوق برکوڠسي مسئله دان بربينچڠ تنتڠ ڤرکارا٢ يڠ امت ڤنتيڠ دالم هيدوڤ مريک.
ماس يڠ دلواڠکن سچارا اوڤتيموم اونتوق برمسرا برسام اهلي کلوارݢ هاڽله کتيک مريک ماسيه کچيل دان بلوم برسکوله; ستله ايت راماي يڠ مراسا لبيه سرونوک اونتوق مڠهابيسکن ماس لاڤڠ برسام راکن٢ سبايا درڤد برسام اهلي کلوارݢ.
اڤاکه کادأن اين ترجادي حاصيل درڤد ڤروبهن چارا هيدوڤ مشارکت دمان چارا دان نيلاي ديديقن ايبو باڤ دالم ممبسرکن انق٢ سوده بروبه دان تيدق لاݢي ممنتيڠکن کأقربن دالم اينستيتوسي کلوارݢ؟
دالم کالڠن ايبو باڤ ڤولا⹁ اد يڠ جارڠ داڤت ملواڠکن ماس برسام انق٢ کران ڤلباݢاي کڠکڠن⹁ چونتوهڽ ترلالو سيبوق بکرجا اتاو سريڠکالي برادا دلوار دايره.
کبڽقان ايبو باڤ ملواڠکن وقتو اونتوق برمسرا برسام انق٢ کتيک مريک ماسيه کچيل⹁ نامون اڤابيلا انق مريک سوده رماج⹁ اد يڠ مراساکن بهاوا مريک تيدق ڤرلو لاݢي بربوات دمکين کران انق٢ ڤرلو دبريکن کبيبسن دان رواڠ اونتوق منعمتي کهيدوڤن سنديري سچارا اينديۏيدو اݢر انق رماج داڤت بلاجر اونتوق هيدوڤ برديکاري. بياساڽ کتيک اين⹁ نيلاي کاسيه سايڠ دان ڤرهاتين اکن دچورهکن دالم بنتوق ماتيريال دان بوکن لاݢي کمسرأن سچارا فيزيکل.
ماله⹁ سڤرتي انق رماج مريک⹁ اد جوݢ ايبو باڤ يڠ سيبوق دڠن اکتيۏيتي٢ مريک سنديري دوقتو لاڤڠ سڤرتي برياده برسام تمن٢ مريک⹁ کلوار ممبلي-بله⹁ ملنچوڠ کلوار نݢارا دان ڤلباݢاي اکتيۏيتي سوسيال لاين يڠ تيدق دسرتاي اوليه انق٢.
چارا هيدوڤ سبݢيني تله مموڤوک بوديا هيدوڤ يڠ برصفة ماتيريالايستيق دان اينديۏيدوعليستيق دمان اهلي٢ کلوارݢ برسيکڤ ممنتيڠکن ديري سنديري دان باݢي مريک⹁ اوسها اونتوق مموڤوک هوبوڠن ککلوارݢان بوکنله ساتو ڤرکارا يڠ ڤنتيڠ اونتوق دلاکوکن سچارا هوليستيق.
عمومڽ⹁ راماي رماج تيدق لاݢي برمينت اونتوق مڠيکوتي ايبو باڤ مريک برکونجوڠ کرومه سانق ساودارا. ماله تيدق راماي رماج يڠ برمينت اونتوق مڠمبيل تاهو تنتڠ سوسور-ݢلور کتورونن کلوارݢ مريک سهيڠݢ مريک تيدق کنل دري مان اصل اصول مريک.
اڤابيلا برکومڤول برسام ساودارا-مارا⹁ تراوتماڽ برسام ݢينراسي توا⹁ اد دالم کالڠن رماج يڠ مڠهابيسکن وقتو دڠن برماءين ݢاجيت اتاو تيليفون بيمبيت دان تيدق مڠمبيل ڤلواڠ اونتوق برمسرا برسام مريک. عبارتڽ⹁ هاڽ ڤد ظاهيرڽ سهاج مريک برسام تتاڤي جيوا مريک ماسيه برسام راکن٢; موڠکين سداڠ برهوبوڠ ملالوءي اڤليکسي سڤرتي WhatsApp⹁ اتاو ليک برماءين ڤرماءينن ۏيدياو دان سباݢايڽ.
کيني تيمبول ڤرسيڤسي بهاوا وجودڽ سواتو جورڠ ڤرسفهمن دانتارا ݢينراسي مودا دان ݢينراسي توا دان ڤرسيڤسي نيݢاتيف اين تله مرڠݢڠکن لاݢي هوبوڠن ککلوارݢان يڠ تله راڤوه. مالڠ سکالي اڤابيلا اد رماج يڠ مڠڠݢڤ چريتا⹁ تݢورن دان نصيحت دري اتوق دان نينيق مريک سباݢاي ببلن اتاو اوميلان يڠ ممبوسنکن.
سيکڤ بسر کڤالا دان مراساکن مريک لبيه بيجق درڤد اتوق دان نينيق مريک يڠ موڠکين تيدق برڤلاجرن تيڠݢي اداله ساتو سيکڤ يڠ ساڠت بيادڤ دان مڠݢمبرکن کڤريبادين يڠ بوروق.
جوسترو⹁ ڤارا رماج ڤرلو دسدرکن اکن کڤنتيڠن منجاݢ هوبوڠن ککلوارݢان خاصڽ هوبوڠن برسام ايبو باڤ مريک⹁ اݢر نيلاي ککلوارݢان تيدق هيلڠ دتلن زمان.
ايبو باڤ تيدق بوليه ممبيارکن انق رماج مريک بيبس مميليه چارا هيدوڤ مريک سنديري تنڤا بيمبيڠن کروهانيان دان تنڤا ممڤدوليکن باتسن اݢام دان مورل.
بيمبيڠن دان کاولن درڤد ايبو باڤ اداله امت ڤنتيڠ دالم ممستيکن انق٢ مريک تيدق موده تڤڠاروه دڠن چورق ڤميکيرن⹁ بوديا⹁ اديولوݢي دان چارا هيدوڤ يڠ بوليه مروسقکن عقيدة رماج.
کݢاݢالن ايبو باڤ ممبيمبيڠ سرتا ممبري تونجوق اجر دالم ڤمبينأن شخصية ديري انق٢ اکن مڽببکن مريک ممبسر دڠن ڤڠاروه دان “بيمبيڠن” درڤد ڤرسکيترن لوار يڠ سلالوڽ تيدق کوندوسيف دالم ملاهيرکن رماج يڠ برکڤريبادين مليا دان ترڤوجي.
رماج يڠ کوسوڠ جيواڽ لبيه موده ترڤڠاروه دڠن ڤلباݢاي بوديا نيݢاتيف سڤرتي هندونيسمى يڠ ملکاکن دان ڤنوه کسرونوکن⹁ اديولوݢي اينديۏيدوعليسمى يڠ منکنکن صفة٢ کبيبسن⹁ کمرديکأن مأنسي سچارا اينديۏيدو دان ڤرباݢاي بنتوق بوديا ليبرال يڠ برتنتاڠن دڠن ڤاينسيڤ اݢام دان مورل کيت.
ڤارا رماج يڠ دڤڠاروهي اوليه بوديا نيݢاتيف اين اکن برسيکڤ بيادڤ⹁ سوک ممبرونتق⹁ تيدق ماهو مندڠر ارهن سرتا نصيحت درڤد ايبو باڤ مريک دان مريک موده ترڤڠاروه دڠن بوديا انرکيسم يڠ منولق سݢالا بنتوق کاولن اوندڠ٢ يڠ مريک اڠݢڤ سباݢاي کاولن ڤقسأن سام اد اوندڠ٢ نݢارا ماهوڤون اݢام.
اينله ڤونچا کڤد کبڽقان مسئله سوسيال رماج يڠ کيني برللواسا ددالم مشارکت کيت دان مسئله اين اکن منجادي لبيه ڤاره جک سواتو هاري ننتي ݢولوڠن اين منجادي ݢولوڠن ايبو باڤ يڠ مندوميناسي ديموݢرافيق مشارکت مليسيا.
عقيبتڽ⹁ کيت موڠکين اکن برهادڤن دڠن ساتو ݢينراسي بهارو يڠ بوروق ڤريباديڽ⹁ کليرو ڤميکيرنڽ دان هيلڠ ڤدومن هيدوڤ حاصيل اسوهن ايبو باڤ يڠ تيدق لاݢي منيتيق برتکن سؤال اݢام⹁ اوندڠ٢ دان ڤرادبن دالم هيدوڤ مريک.


text:
Baca versi Rumi di sini
داتوء سري اسماعيل صبري يعقوب دلنتيق سباݢاي ڤردان منتري مليسيا ک-9 اوليه يڠ دڤرتوان اݢوڠ ڤد هاري اين. بلياو باکل مڠاڠکت سومڤه جاوتنڽ سباݢاي ڤردان منتري ڤد هاري سبتو⹁ 21 اوݢوس 2021 دأستان نݢارا.
[باچ بريتا ڤنوه دسيني]
جاوتن دالم کراجاءن:
- 2008-2009 : منتري بليا دان سوکن
- 2009-2013 : منتري ڤرداݢڠن دالم نݢري دان حال احوال کڤڠݢوناءن
- 2013-2015 : منتري ڤرتانين دان ايندوستري اسس تاني
- 2015-2018 : منتري کماجوان لوار بندر دان ويلايه
- 2020-2021 : منتري کانن (کسلامتن)
- 2021 : تيمبلن ڤردان منتري
جاوتن دالم ڤوليتيک:
- 1987 : اهلي جاوتنکواس امنو تمرلوه
- 1988 : کتوا ةنرڠن امنو تمرلوه
- 1993 : کتوا ڤمودا امنو تمرلوه
- 2001 : تيمبلن کتوا بهاݢين امنو تمرلوه
- 2004 : کتوا بهاݢين امنو تمرلوه
- 2019 : کتوا ڤمبڠکڠ
- 2018-کيني: ناءيب ڤريسيدن امنو
اهلي ديوان رعيت:
Like this:
Like Loading...
Baca versi Rumi di sini.
يڠ دڤرتوان اݢوڠ برکنن ملنتيق داتوء سري اسماعيل صبري يعقوب سباݢاي ڤردان منتري مليسيا هاري اين⹁ منوروت کڽاتاءن يڠ دکلوارکن داتوء ڤڠلولا بيجاي دراج.
[باچ بيوداتا اسماعيل صبري يعقوب]
اسماعيل⹁ 61⹁ دجدوالکن اونتوق مڠاڠکت سومڤه جاوتن سباݢاي ڤردان منتري مليسيا ڤد هاري ايسوق⹁ سبتو 21 اوݢوس 2021 ڤد جم 2.30 ڤتڠ دأستان نݢارا⹁ کوالا لومڤور.
“ڤروسيس ستروسڽ اياله استعادت ڤڠورنياءن سورتچارا ڤلنتيقن دان مڠاڠکت سرتا مننداتاڠني سومڤه جاوتن سباݢاي ڤردان منتري يڠ دجدوالکن ڤد 21 اوݢوس 2021 (سبتو)⹁ جم 2.30 ڤتڠ دأستان نݢارا.”
ڤنچالنونن ڤردان منتري دبوات برداسرکن سورت٢ اکوان درڤد سموا اهلي ديوان رعيت دڠن توجوان اونتوق ممبنتو سري ڤدوک بݢيندا ممبوات کڤوتوسن باݢي ملنتيق سأورڠ اهلي ديوان رعيت يڠ ڤد هيمت بݢيندا موڠکين منداڤت کڤرچاياءن ماجوريتي دڤرليمن.
“استان نݢارا تله منريما ڤنچالونن نام٢ باکل ڤردان منتري درڤد 220 اهلي٢ ديوان رعيت⹁ ماسيڠ٢ منروسي سورت اکوان ڤد 18 اوݢوس لالو.
“دري سورت٢ اکوان ترسبوت سراماي 114 اهلي ديوان رعيت تله منچالونکن اسماعيل صبري يعقوب (اهلي ڤرليمن برا)⹁ جومله ماجوريتي يڠ منچوکوڤي اونتوق ممبنتوق کراجاءن.
“سوسولن ايت⹁ سري ڤدوک بݢيندا تله برکنن منريما مڠادڤ 114 اهلي ديوان رعيت سمالم⹁ 19 اوݢوق اونتوق مڠصحکن کڤرچاياءن مريک کأتس اهلي ديوان رعيت يڠ تله دچالونکن اونتوق ڤردان منتري.”
سري ڤدوک بݢيندا توروت منظاهيرکن هارڤن بݢيندا اݢر ڤلنتيقن ڤردان منتري بهارو اين داڤت مڠاخيري کملوت ڤوليتيک دڠن سݢرا⹁ دان کسموا اهلي٢ ديوان رعيت داڤت مڠتڤيکن اݢيندا ڤوليتيک دالم اوسها مناڠني وابق کوۏيد-19.
“سري ڤدوک بݢيندا منظاهيرکن هاردڤن اݢر دڠن ڤلنتيقن ڤردان منتري بهارو اين⹁ کملوت ڤوليتيک داڤت دأخيري دڠن سݢرا دان کسموا اهلي٢ ديوان رعيت داڤت مڠنڤيکن اݢيندا ڤوليتيک دڠن برساتو هاتي دان برسڤاکت براوسها مانڠني رعيت دان نݢارا.
“سري ڤدوک بݢيندا مڠاولڠي ڤندڠ بهاوا رعيت تيدق واجر دببنکن دڠن کملوت ڤوليتيک يڠ تيدق برکسودهن ڤد کتيک نݢارا برݢلوت بڠهادڤي ايدو کصيحتن دان کموروڠن ايکونومي عقيبة ڤندميک کوۏيد-19.”
کڤوتوسن يڠ دڤرتوان اݢوڠ دبوات سلڤس ڤربينچڠن خاص راج٢ ملايو يڠ برلڠسوڠ دأستان نݢارا ڤتڠ تادي⹁ باݢي توجوان ممبوات کڤوتوسن مڠناءي ڤريحال ڤميليهن ڤردان منتري کسمبيلن.
سبواه اوندي کڤرچاياءن باکل دأداکن دڤرليمن اونتوق مڠصحکن کأبصحن بلياو سباݢاي ڤردان منتري مليسيا.
Like this:
Like Loading...


text:
چالون باريسن ناسيونل⹁ محمد زيدي بن عزيز تله دعمومکن سباݢاي ڤمنڠ ڤيليهن راي کچيل سليم سبنتر تادي⹁ دڠن ماجوريتي يڠ ساڠت بسر ياءيت. 10,945 اوندي.
چالون بيباس ﴿ڤوکوق﴾ امير خوسايري بن محمد تنوسي هاڽ داڤت مراءيه سباڽق 2,115 اوندي⹁ مانکالا چالون بيباس ﴿بوکو﴾ ڤروفيسور سانتاراسکارن انق للاکي سوبرامانيام منداڤت 276 اوندي.
اونتوق ريکود⹁ ڤد تاهون 2018 ﴿ڤ.ر.ع. 14﴾⹁ الله يرحم داتوق محمد خوسايري عبد الطاليب ممنڠي کروسي دون سليم دڠن ماجوريتي 2,183 اوندي⹁ دان باريسن ناسيونل تيدق ڤرنه منڠ کروسي ترسبوت دڠن ماجوريتي لبيه 5,000 اوندي⹁ دان يڠ ترباڽق اداله ڤد تاهون 2004 دڠن ماجوريتي 4,875 اوندي.
ڤ.ر.ک. دون سليم دأداکن سوسولن کماتين ڤڽاندڠڽ⹁ داتوق محمد خوسايري عبد الطاليب⹁ ڤد 15 جولاي لڤس ستله منجادي واکيل رعيت دکاوسن ايت سجق 2004.
سليم اداله انتارا دون دالم ڤرليمن تانجوڠ ماليم سلاءين بيهرڠ دان سوڠکاي.


text:
ڤڠوروسن اءيرسلاڠور سنديرين برهد ﴿اءير سلاڠور﴾ دالم سبواه کڽاتاءن تله ممعلومکن باهوا لوجي راوتن اءير سوڠاي سلاڠور فاس 1⹁ 2⹁ 3 دان رانتاو ڤانجڠ ماسيه بلوم بروڤراسي سهيڠݢ جام 6.30 ڤاݢي اين.
اين اداله دسببکن ڤنچمرن ماسيه لاݢي دکسن دموک ساءوق لوجي٢ دان براد ڤدچ تهڤ 1 TON⹁ دان لوجي راوتن اءير هاڽ بوليه بروڤراسي اڤابيلا تهڤ ڤنچمرن براد ڤد تهڤ 0 TON.
بانتون بکالن اءير اکن تروس دأݢيهکن ملالوءي لوري٢ تاڠکي اءير⹁ دان ڤڠݢون دسارنکن منداڤتکن بکلن اءير ملالوءي ڤيلي٢ عوم دان ڤوست خدمت ستمڤت يڠ سدڠ بروڤراسي 24 جام سهيڠݢ بکلن ڤوليه سڤنوهڽ.
اءير سلاڠور توروت اکن مڠمسکيني معلومت ݢڠݢون بکلن اءير تيدق برجادول در سماس کسماس منروسي سموا ميديوم کومونيکاسي اءير سلاڠور ترماسوق تويتر⹁ فيسبوک⹁ اينستݢرام دان دلامن سساوڠ اءير سلاڠور دwww.airselangor.com⹁ سرت دأڤليکاسي موده اليه مريک.
اونتوق ريکود⹁ ݢڠݢون بکلن اءير تيدق برجادول تلهڤون دجڠک اکن برلاکو دببراڤ کاوسن د7 ويلايه ياءيت دکوالا لومڤور⹁ ڤتاليڠ جاي⹁ کلاڠ/شاه علم⹁ کوالا سلاڠور⹁ هولو سلاڠور⹁ ݢومبق دان کوالا لاڠت.


text:
ستياءوسها اݢوڠ د.اي.ڤ.⹁ ليم ݢوان ءيڠ دلاڤورکن تله تيبا دڤينتو دوا استان نݢارا باݢي مجليس مڠادڤ يڠ دڤرتوان اݢوڠ ڤتڠ اين.
بلياو دليهت مماسوقي ڤکارڠن ايستان ددالم کندراءن تويوتا ۏيلفاير برورنا ڤوتيه. توروت دليهت ددالم کريتا ترسبوت ايله اهلي ڤرليمن بوکيت مرتاجم⹁ ستيۏن سيم.
نامون بݢيتو⹁ تيدق داڤت دڤستيکن سام اد ستيۏن سيم اکن توروت مڠادڤ يڠ دڤرتوان اݢوڠ اتاو هاڽ مڠايريڠي ݢوان ءيڠ.
ترداهولو⹁ ستياءوسها اورݢانيساسي د.اي.ڤ. کبڠساءن⹁ اينثني لوک ممعلومکن ملالوءي سبواه کڽاتاءن اخبر بهاوا اهلي ڤرليمن باݢن ايت اکن کأستان نݢارا اونتوق مڠادڤ يڠ دڤرتوان اݢوڠ ڤتن اين.
منوروتڽ⹁ ليم ݢوان ءيڠ اکن مواکيلي ڤرتي د.اي.ڤ. دالم ڤرتموان ترسبوت.
ڤريسيدن ڤ.ک.ر.⹁ انور ابراهيم توروت کأستان نݢارا ڤاݢي تادي باݢي توجوان مڠادڤ يڠ دڤرتوان اݢوڠ ستله ڤردان منتري⹁ تن سري محي الدين ياسين سلساي مڠادڤ اݢوڠ سبلومڽ.
کتيک منيڠݢلکن ڤکارڠن ايستان⹁ انور تله منجاوب ببراڤ سوءالن ڤارا ڤتوݢس اخبر⹁ ترماسوق مڠناءي ڤمبنتوقن کراجاءن بهارو.
سيلا باچ: انور ابراهيم سلساي مڠادڤ اݢوڠ⹁ بري کومين تنتڠ کراجاءن بهارو
سلاءين انور دان محي الدين⹁ بکس ڤردان منتري⹁ تون دوکتور محضير محمد توروت اکن کأستان نݢارا باݢي مڠادڤ يڠ دڤرتوان اݢوڠ ددالم ساتو ڤرتموان يڠ دجادوالکن اونتوق برلاکو ايسوق.
سيلا باچ: محي الدين سلساي مڠادڤ اݢوڠ⁏ انور⹁ ݢوان ءيڠ & تون محضير ستروسڽ
ݢ.ڤ.س. ممبابيتکن ݢابوڠن ڤرتي بکس اڠݢوتا باريسن ناسيونل ياءيت ڤرتي ڤساک بوميڤوترا برساتو (ڤ.ب.ب.)⹁ ڤرتي رعيت سراوق (ڤ.ر.س.)⹁ ڤتري ديموکراتيک (ڤ.د.ڤ.) دان ڤرتي رعيت برساتو سراوق (ڤ.ب.ر.س.).
ڤ.ب.ب. دکتواءي ابڠ جوهري ابڠ اوڤيڠ⹁ ماناکالا جيمس ماسيڠ ممينڤين ڤ.ر.س. تيوڠ کيڠ سيڠ دان سيم کوءي هيان ماسيڠ٢ مڠتواءي ڤ.د.ڤ. دان ڤ.ب.ر.س.
Like this:
Like Loading...
يڠ دڤرتوان اݢوڠ⹁ السلطان عبد الله رعاية الدين المسطافى بالله شه برکنن منريما مڠادڤ ڤميمڤين ڤرتي ݢابوڠن ڤرتي سراوق (ݢ.ڤ.س.) ڤد اثنين⹁ 14 جون اين.
منوروت ڤجابت کتوا منتي سراوق⹁ مجليس مڠادڤ ترسبوت اکن برلڠسوڠ ملالوءي ڤڠݢيلن ۏيديو.
ترداهولو⹁ انور ابراهيم تله کأستان نݢارا باݢي توجوان مڠادڤ يڠ دڤرتوان اݢوڠ⹁ ستله ڤردان منتري⹁ تن سري محي الدين ياسين سلساي مڠادڤ اݢوڠ ڤاݢي تادي.
کتيک منيڠݢلکن ڤرکارڠن ايستان⹁ انور تله منجاوب ببراڤ سوءالن ڤارا ڤتوݢس اخبر⹁ ترماسوق مڠناءي ڤمبنتوقن کراجاءن بهارو.
سيلا باچ: انور ابراهيم سلساي مڠادڤ اݢوڠ⹁ بري کومين تنتڠ کراجاءن بهارو
ستياءوسها اݢوڠ د.اي.ڤ.⹁ ليم ݢوان ءيڠ توروت اکن مڠادڤ يڠ دڤرتوان اݢوڠ ڤتڠ اين⹁ ماناکالا بکس ڤردان منتري⹁ تون دوکتور محضير محمد اکن کأستان نݢارا ايسوق.
سيلا باچ: محي الدين سلساي مڠادڤ اݢوڠ⁏ انور⹁ ݢوان ءيڠ & تون محضير ستروسڽ
ݢ.ڤ.س. ممبابيتکن ݢابوڠن ڤرتي بکس اڠݢوتا باريسن ناسيونل ياءيت ڤرتي ڤساک بوميڤوترا برساتو (ڤ.ب.ب.)⹁ ڤرتي رعيت سراوق (ڤ.ر.س.)⹁ ڤتري ديموکراتيک (ڤ.د.ڤ.) دان ڤرتي رعيت برساتو سراوق (ڤ.ب.ر.س.).
ڤ.ب.ب. دکتواءي ابڠ جوهري ابڠ اوڤيڠ⹁ ماناکالا جيمس ماسيڠ ممينڤين ڤ.ر.س. تيوڠ کيڠ سيڠ دان سيم کوءي هيان ماسيڠ٢ مڠتواءي ڤ.د.ڤ. دان ڤ.ب.ر.س.
Like this:
Like Loading...
سجوروس سلڤس 0.30 ڤاݢي ڤڠروسي ڤاکتن هارڤن انور ابراهيم تيبا ايونتوق مڠادڤ يڠ دڤرتوان اݢوڠ السلطان عبد الله رعاية الدين المسطافى بالله شه.
کندراءن جيݢوار هيتم ممباوا اهلي ڤرليمن ڤورت ديکسن ايت ملڤسي ڤينتو کدوا استان نݢارا ڤد جم 10.37 ڤاݢي.
ڤريسيدن ڤ.ک.ر. ايت مروڤاکن ڤميمڤين ڤوليتيک کدوا يڠ مڠادڤ اݢوڠ هاري اين سلڤس ترداهولو ڤريسيدن برساتو محي الدين ياسين سلساي مڠادڤ بݢيندا ڤد کيرا٢ جم 9 ڤاݢي.
محي الدين برايدر منينݢلکن ڤکارڠن استان نݢارا سلڤس مڠادڤ السلطان عبد الله سلاما کيرا٢ سجم.
سمنتارا ايت⹁ ستياءوسها اورݢانيساسي د.اي.ڤ. کبڠساءن اينثني لوک مڠصهکن ڤميمڤين ڤرتي ايت اکن مڠادڤ اݢوڠ ڤتڠ اين.
کاتاڽ د.اي.ڤ. اکن دواکيلي ليم ݢوان ءيڠ سلاکو ستياءوسها اݢوڠ ڤرتي.
“مجليس (مڠادڤ) ترسبوت دجادوالکن برلڠسوڠ ڤد ڤتڠ 9 جون دأستان نݢارا⹁” کاتاڽ دالم ساتو کياتاءن اخبر هاري اين.
کتوا ڤنرڠن ڤرتي ڤجواڠ تانه اءير عليا اقامة حسام الدين ڤولا ممبريتاهو برنام ⹁ محضير منريما جمڤوتن ميڠݢو لالو اونتوق کأستان نݢارا ڤد خميس.
“سورت جمڤوتن راسمي دري استان دتريما ميڠݢو لالو. باݢايماناڤون⹁ ماساڽ بلوم لاݢي دتنتوکن⹁” کاتاڽ.
Like this:
Like Loading...


text:
تڠݢوڠجواب مروڤاکن ساتو کواجيڤن يڠ مستي دݢالس اوليه ستياڤ مأنسي تنڤا مڠيرا بڠسا، کدودوکن ماهوڤون اوسيا.
کݢاݢالن دالم منونايکن تڠݢوڠجواب اکن ممباوا ڤده بوکن سهاج کڤد ديري کيت سنديري تتاڤي جوݢ کڤد اورڠ لاءين؛ لبيه٢ لاݢي اڤابيلا مليبتکن تڠݢوڠجواب يڠ بسر، سڤرتي تڠݢوڠجواب سأورڠ ڤميمڤين ترهادڤ رعيت دان جوݢ تڠݢوڠجواب رعيت ترهادڤ اݢام دان نݢارا.
ملنتور بولوه بيارله دري ربوڠڽ، سيکڤ برتڠݢوڠجواب مستيله دتانم دان دڤوڤوق دالم ديري ستياڤ انسان سجق دري کچيل، چونتوهڽ ممستيکن کانق٢ مڠمس سنديري بارڠ٢ ڤرماءينن دان کاسوت مريک دتمڤت يڠ دتتڤکن.
بݢيتو جوݢ دڠن ڤنراڤن سيکڤ برتڠݢوڠجواب منجاݢ کسلامتن ديري يڠ دأجر کڤد کانق٢ سڤرتي جاڠن برماءين دڠن ڤرالاتن ايليتريق دان بندا٢ تاجم، تيدق مماسوقکن بارڠ کدالم مولوت دان سباݢايڽ.
حال اين امت ڤنتيڠ دان تيدق بوليه دڤندڠ اينتيڠ کران ڤروسيس ممبنتوق سيکڤ سساورڠ اينديۏيدو ايت هاروس دمولاکن سجق دري کچيل دان بوکنڽ برمولا ستله سساورڠ ايت منيڠکت رماج.
انق٢ بوکن سهاج هاروس دديديق سوڤاي منجادي انسان يڠ برتڠݢوڠجواب تتاڤي مريک جوݢ هاروس دبري کفهمن تنتڠ کناڤ مريک هاروس منونايکن تڠݢوڠجواب ماسيڠ٢.
رماج سريڠ ممڤرکاتاکن تنتڠ ببنن تڠݢوڠجواب مريک سباݢاي ڤلاجر يڠ کادڠکالا ممباتسکن ماس اونتوق برݢمبيرا دان ملاکوکن اکتيۏيتي٢ يڠ دمينتي.
کادڠکالا کيت مراسا بوسن دڠن دسقن ايبوباڤ دان ݢورو٢، ولحال مريک بروسها کراس اونتوق ممستيکن اݢر کيت لبيه برتڠݢوڠجواب. سداڠکن کيت مراساکن ديري کيت منجادي مڠسا دمان اورڠ ديواس ترلالو مڠوڠکوڠ دان تيدق ممهمي ڤراسان رماج.
کيت ماهوکن کبيبسن دالم مميليه چارا دان جالن کيت سنديري يڠ کيت راسکن لبيه سسواي دڠن کهندق ديري کيت تنڤا مميکيرکن باءيق بوروق چارا اتاو جالن يڠ کيت ڤيليه ايت.
جک کيت ݢاݢل، کيت لبيه چندروڠ اونتوق مڽالهکن اورڠ لاين درڤد مڠمبيل تڠݢوڠجواب داتس کݢاݢالن کيت.
کيت سريڠ لوڤا بهاوا اورڠ ديواس تله ملالوءي ڤريڠکت کهيدوڤن دزمان رماج دان مريک ممهمي مسئله سرتا ککليروان رماج دالم مننتوکن اره توجو کهيدوڤن.
سباݢاي سأورڠ ڤلاجر، تڠݢوڠجواب اوتام رماج کڤد ديري سنديري اياله اونتوق بلاجر، اݢر کلق کيت منجادي اورڠ يڠ برعلمو، برسديا اونتوق برساءيڠ دان تيدق ݢاݢل ددالم کهيدوڤن.
مالڠڽ اد دالم کالڠن کيت يڠ مڠڠݢڤ بهاوا زمان رماج اداله ماس اونتوق برݢمبيرا کران کيت ماسيه مودا دان بلوم دببنا اوليه تونتوتن تڠݢوڠجواب اونتوق منچاري نفقه دان منجاݢ ايبوباڤ سرتا کلوارݢ.
ماله راماي جوݢ ڤارا رماج يڠ بيرڠݢڤن بهاوا اداله منجادي تڠݢوڠجواب ايبوباڤ اونتوق ممنوهي سݢالا ڤرمينتأن کيت دان مراسا کچيوا جک ڤرمينتأن کيت تيدق دڤنوهي.
سيکڤ ممنتيڠکن ديري سبݢيني لاهير درڤد سيکڤ کورڠ ماتڠ، برايموسي دان ککليروان کيت دالم منيلاي سسواتو سيتواسي دان کأدأن سهيڠݢاکن کيت ݢاݢل مليهت کبنرن والاوڤون اياڽ ڽات.
امت سوکر اونتوق کيت مڠينصفي کسيلاڤن ديري کيت دکالا کيت سداڠ ماره، کچيوا دان برايموسي.
رماج هاروس سدر بهاوا کچندروڠن اونتوق مڽالهکن اورڠ لاءين تيدق اکن مڽلساءيکن سبارڠ مسئله.
تيدق داڤت دينافيکن بهاوا اد کالڽ تيمبول برباݢاي ککاڠن يڠ مڽوکرکن ڤارا رماج اونتوق ملقساناکن تڠݢوڠجواب مريک سباݢاي ڤلاجر، چونتوهڽ مسئله کواڠن کلوارݢ دان سواسان کلوارݢ يڠ کوچر کاچير.
بݢيتو جوݢ دڠن دوݢأن هيدوڤ يڠ تيدق دجڠک سڤرتي کماتين ايبوباڤ اتاو ڤنجاݢ، ساکيت تروق دان سباݢايڽ.
دالم منمڤوه کأدأن يڠ سوکر، کقواتن کروهانيان امت ڤنتيڠ سوڤاي کيت تيدق برڤوتوس اسا دان تيدق مميليه جالن يڠ ساله.
کقواتن کروهانيان اکن لاهير اڤابيلا کيت استقامه دالم منونايکن تڠݢوڠجواب کيت کڤد اݢام.
ماله، دالم اڤ کأدأن سکاليڤون، ستياڤ انسان مستي منونايکن تڠݢوڠجواب مريک ترهادڤ اݢام کران کجايأن ماتيريال سمات-مات تيدق داڤت ممبريکن کبهاݢيأن هيدوڤ.
جوسترو، رماج هاروس بلاجر اونتوق برفيکير سچارا راسيونل دالم منيلاي مڠاڤکه کيت مستي منونايکن تڠݢوڠجواب کيت دان بوکنڽ منچاري السن اونتوق منجوستيفيکاسيکن حال يڠ سباليقڽ.
مأنسي تيدق اکن داڤت لاري درڤد تڠݢوڠجواب، دان کيت سباݢاي رماج هاروس مڽدياکن ديري اونتوق مميکول تڠݢوڠجواب يڠ لبيه برت ستله کيت منيڠکت ديواس.
نݢارا اکن معمور جک رعيتڽ برتڠݢوڠجواب. تنڤا ورݢ يڠ برتڠݢوڠجواب، کأدأن نݢارا اکن منجادي کوچر-کاچير عقيبة مريک يڠ دأمانهکن تيدق أمانه دالم ملقساناکن تڠݢوڠجواب ماسيڠ٢.